Sekopak na 22. Open Ski Fest-u\nKompanija Sekopak podržala je dvadeset i drugi po redu, Open ski fest Kopaonik, koji se održao u periodu od 19. do 23. Marta 2014. godine, u organizaciji Asocijacije “Sport za sve” Srbije, u saradnji sa brojnim partnerima, a pod pokroviteljstvom Ministarstva omladine i sporta Srbije. Na...\nNajnoviji izveštaj EUROPEN-a\nPrema poslednjem izveštaju EUROPEN-a zabeležen je pozitivan razvoj u reciklaži ambalažnog otpada, i zato je ostvarljivost i realnost budućih nacionalnih ciljeva za upravljanje otpadom i dalje glavni faktor napretka. Naime, prema EUROPEN-ovoj sveobuhvatnoj analizi zvaničnih podataka EU...\nSekopak je tokom novogodišnjih praznika obradovao sve svoje fanove na Facebook-u priredivši im nagradni Sekokviz o odlaganju i upravljanju otpadom. Svi koji su već bili fanovi ove strane mogli su da ostvare učešće, kao i oni koji su Sekopak naknadno lajkovali u toku trajanja...\nUPRAVLJANJE AMBALAŽNIM OTPADOM Kao i do sada, operater upravljanja ambalažnim otpadom, kompanija Sekopak nastavlja trend uspešnog ispunjenja nacionalnih ciljeva za svoje klijente. U toku protekle godine, prikupljeno je i predato na reciklažu 30.000 tona ambalažnog otpada. Tim Sekopakovih...\nKompanija Sekopak organizovala je ekološku vikend akciju, u Mercator centru u Beogradu, i edukovala građane o zaštiti životne sredine i upravljanju otpadom. Svi učesnici su mogli da donesu ambalažni otpad - limenke i PET ambalažu, presuju ih i na taj način kreiraju raznovrsne ukrase...


Microsoft produžio anti-malware podršku za XP do 2015.\nMyCity » IT dešavanja u svetu » Microsoft produžio anti-malware podršku za XP do 2015.\nPoslao: 17 Jan 2014 13:20\nKompanija Microsoft je odlučila da produži malware bezbednosnu podršku za operativni sistem XP do 2015. godine.\nPodaci po kojima još uvek vrlo veliki broj korisnika ima operativni sistem XP, verovatno je naterao Microsoft da produži malware bezbednosnu podršku, smatraju stručnjaci.\nPodaci koji su analizirani nakon poslednjeg istraživanja su pokazali da skoro 30% korisnika desktop računara još uvek na svojim mašinama imaju kao operatvini sistem instaliranu neku od verzija XP-a.\nMicrosoft jer ovu svoju odluku obrazložio javno i na svom blogu, saopštivši da će se malware podrška korisnicima XP-a produžiti i posle 8. aprila 2014. godine.\n"Sistem ažuriranja će pokriti zaštitu i pomoći odbranu od poznatih malicioznih programa, internet pretnji, virusa, a zaštita će biti obezbeđene kroz Microsoft's Security Essentials za širok spektar korporativnih alata koji obezbeđuju zaštitu velikog broja personalnih računara", piše u saopštenju.\nSistem ažuriranja XP-a će biti aktivan do 14. jula 2015. godine, saopštio je Microsoft, a da bi nakon tog datuma korisnici trebalo da prestanu da ga koriste, kako bi osigurali potpunu bezbednost.\n"Efikasnost anti malicioznih bezbednosnih rešenja kod programa koji su zastareli je vrlo ograničena. Odličnu zaštitu pružaju samo moderni hardver i softver, koji su dizajnirani tako da uspešno odolevaju aktuelnim pretnjama", dodaje se u saopštenju Microsofta.\nUprkos svojoj starosti, Windows XP se pokazao kao izuzetno često korišćen sistem u kućnim i kancelarijskim uslovima. Ovo je Micorosoftu omogućilo da ga prodaje i nakon trenutka kada je trebalo da bude povučen iz prodaje.\nStručnjaci smatraju Windows XP svoju dugovečnost može da zahvali i jako lošem prijemu njegovog naslednika, Viste, kao i zbog toga što je u nekim industrijama bilo jako teško privići se na promene koje su sa sobom doneli Windows 7 i Windows 8.\nPoslao: 23 Jan 2014 21:56\nPo meni bi trebali da izdaju neki XP verzije Y na koji bi presli sadasnji, al i buduci korisnici kojima treba sistem kao sto je XP!\nPored velikog broja licnig racunara kao i kancelariskih, XP koristi veliki broj industrijskih racunara koji bi tesko presli na 7 ili neki drugi sistem (primer par miliona bankomata koristi XP)\nUkupno su 404 korisnika na forumu :: 16 registrovanih, 1 sakriven i 387 gosta :: [ Administrator ] [ Supermoderator ] [ Moderator ] :: Detaljnije\nKorisnici trenutno na forumu: A.R.Chafee.Jr., amaterSRB, Apok, ArmyBoss, boki199777, CheefCoach, ladro, nenad81, nuke92, Parker2, RecA, stalker, vathra, vlvl, W123, yufighter


AD "Železnice Srbije" zainteresovane da sa Kineskim partnerima modernizuju prugu Beograd - Budimpešta, ali u skladu sa stavovima stručnih službi kompanije, koji će biti poznati do kraja marta. - Ljubitelji železnice Srbije ŽS\nAD "Železnice Srbije" zainteresovane da sa Kineskim partnerima modernizuju prugu Beograd - Budimpešta, ali u skladu sa stavovima stručnih službi kompanije, koji će biti poznati do kraja marta.\n-"Železnice Srbije" su više nego zainteresovane za modernizaciju pruge Beograd – Subotica i dalje ka Budimpešti. Naš stav je da Koridor 10 ima apsolutni prioritet u razvojnim planovima srpskih železnica, a modernizacija njegovog severnog kraka ka Mađarskoj je zajednička potreba i interes i naše zemlje i ovog dela Evrope. Ali, odgovor na pitanje kakva nam pruga na ovom pravcu treba i za kolike brzine će biti osposobljena, ne sme da bude stvar politike. Modernizacija pruge Beograd – Subotica je isključivo stvar odluke struke i "Železnica Srbije". Ni Ministarstvo za saobraćaj o tome ne može odlučivati bez nas. I zato nije dobro što smo za ovakav sastanak saznali pre petnaestak minuta, što se tek sad i poslednji uključujemo u razgovore sa kineskim partnerima o modernizaciji ovog pravca i što su pregovori počeli mimo srpskih železnica. Ali to je stvar odnosa Ministarstva za saobraćaj i „Železnica Srbije“. Novo poslovodstvo u srpskim železnicama nije naviklo da tako, naopako radi. Ali, Koridor 10 je kičma železničkog saobraćaja u Srbiji, vitalno smo zainteresovani za ovaj severni krak kroz našu zemlju i do kraja marta će stručne službe „Železnica Srbije“ pripremiti naše stavove o modernizaciji pruge Beograd – Subotica, posebno kada je reč o najoptimalnijim tehničkim elementima i potrebnim brzinama, - rekao je generalni direktor „Železnica Srbije“ Dragoljub Simonović, na sastanku sa ekonomsko – trgovinskim savetnikom Ambasade Kine u Srbiji Zhu Liangiem, koji je održan danas u Beogradu, u poslovnoj zgradi srpskih železnica.\nPrema Simonovićevim rečima, treba uskladiti modernizaciju čitave pruge Beograd-Subotica-Budimpešta, a „Železnice Srbije“ spremne su da u realizaciji ovog projekta sarađuju sa Mađarskim železnicama, kako bi se na čitavoj međunarodnoj magistrali dobila najoptimalnija rešenja i brzine.\nSastanak poslovodstva „Železnica Srbije“ i predstavnika kineske ambasade u našoj zemlji organizovan je nakon što je Ministarstvo za saobraćaj proteklih dana održalo sastanke sa kineskim partnerima i mađarskim ambasadorom o modernizaciji pruge Beograd-Budimpešta, bez uključivanja u razgovore srpskih železnica.\n- Dobro je i pored svega da su ipak u razgovore konačno uključene i srpske železnice, kako bi sa stručnog stanovišta rekli šta nam treba i za šta se zalažemo, kada je o ovom projektu reč, - naglasio je Simonović, i istakao da je do sada bila predviđena modernizacija pruge Beograd – Subotica za brzinu 160 km/h, a da su geometrijske karakteristike ove trase za 200 km/h.\nGospodin ZHU Liangi je istakao da se kreditna sredstva za finansiranje ovog projekta mogu obezbediti pod različitim uslovima na tri načina,od čega su dva uz državne garancije, a treći na komercijalnim principima. On je naglasio da su kineski partneri zainteresovani da investiraju u ovaj projekat, da potrebna sredstva obezbede iz njihovih kreditnih aranžmana i da ga uspešno realizuju, ali da srpske i mađarske železnice treba da pokažu svoju zainteresovanost i potrebu za modernizacijom pruge Beograd – Budimpešta.\n- Kada krajem marta dobijemo stavove stručnih službi „Železnica Srbije“, biće to zapravo prvi konkretan korak u realizaciji čitavog posla, - rekao je ekonomsko-trgovinski savetnik kineske ambasade u Srbiji ZHU Liangi.\nPrema rečima pomoćnika ministra za železnički i intermodalni saobraćaj Dejana Lasice, očekuje se da uskoro Vlada Srbije svojim zaključkom imenuje radni tim sastavljen od predstavnika resornih ministarstava i železničkih uprava Srbije i Mađarske, koji će nastaviti razgovore o modernizaciji pruge Beograd – Subotica. On je podsetio i da je Evropska Unija dala donaciju od 6,8 miliona evra za izradu projektne dokumentacije za prugu Beograd – Subotica, da je projektnim zadatkom definisana brzina na ovoj magistrali od 160 km/sat i da je tenderska procedura u toku.


Specijalno izdanje časovnika u čast Singapura - Lux Life luksuzni portal: Moda, Stil, Trendovi, Kolekcije 2018...\nDobar dizajn i pristojne cene dozvolili su ovom nemačkom časovničarskom brendu da oduševe svoje fanove komplikovanim Zurich Weltzeit časovnikom, a sada, šest godina kasnije, možemo govoriti i o svežoj ediciji ograničenog izdanja.\nNomos Red Dot proslavlja prisustvo ovog brenda u Singapuru, predstavljajući nam donekle nepromenjeni dizajn sa interesantnim malim detaljima. Imamo priliku da se divimo kućištu prečnika 39.9 mm od nerđajućeg čelika, sa pravim ušicama i vodootpornošću do dubine od 30 metara.\nNomos Red Dot Singapore pokreće Nomos caliber 5201, koji sadrži njihov jedinstveni Swing System Escapement patent. Mehanizam se može videti kroz poleđinu časovnika napravljenu od safirnih kristala, dok rodijumski detalji na mostovima i ostalim delovima mame našu pažnju.\nIpak, na brojčaniku možemo primetiti nešto značajnije promene. Nomos Red Dot časovnik biće ponuđen u dve verzije, pri čemu će jedna imati klasični beli brojčanik, dok će druga biti ukrašena brojčanikom boje lososa. Šta više, indikator vremena postavljen na poziciji tri sata i originalne Zürich Weltzeit i Zürich Weltzeit Nachtblau jedinice zamenjeni su malom crvenom tačkom.\nIme ovog časovnika je omaž jednom od nadimaka Singapura i referenca načinu na koji je Singapur obeležen na brojnim svetskim mapama. Samo 50 ovih modela će biti dostupno za kupovinu, odnosno 35 sa belim i 15 modela sa brojčanikom u boji lososa. Njihova cena iznosiće 7.000 dolara.\nPROČITAJTE SLEDEĆI TEKST: Novi Chopard časovnik kao odraz elegancije


RTCG - Radio Televizija Crne Gore - Nacionalni javni servis :: Politika :: Dogovorena vlast u Gusinju\nČEKIĆ ZA PREDSJEDNICU 30. 12. 2016. 22:02 >> 21:45 1\nČEKIĆ ZA PREDSJEDNICU\nDogovorena vlast u Gusinju\nI u Gusinju je nakon Budve formirana vlast. Kako saznaje Antena M, na sjednici lokalne Skupštine koja je održana večeras u 19 sati, dogovoreno je da buduću vlast čine DPS, Socijaldemokrate, Partija za Gusinje, Bošnjačka stranka u DUA.\nNosilac liste Partije za Gusinje Rusmin Laličić saopštio je večeras za portal Antena M da su danas izabrali predsjednika Skupštine- Dženadina Radončića iz SD-a.\n“Sjutra je ponovo sjednica u deset sati na kojoj će biti izabran predsjednik Opštine i trebalo bi da se usvoji odluka o privremenom finansiranju. Kandidat za predsjednika Opštine je dosadašnja predsjednica Anela Čekić iz DPS-a”, kazao je on.\nDPS je u Gusinju osvojila devet mandata, Partija za Gusinje šest, Socijaldemokrate četiri, SDP dva, SNP i Bošnjačka stranka po jedan, Demokratski Savez u Crnoj Gori četiri, a DUA-Albanska alijansa tri mandata.


Železnjak: Ne mešamo se u izbore u Srbiji - 15.02.2017, Sputnik Srbija\nŽeleznjak: Ne mešamo se u izbore u Srbiji\nZamenik generalnog sekretara Jedinstvene Rusije i član Komiteta Državne dume za međunarodne odnose Sergej Železnjak izjavio je danas da se Rusija neće mešati u... 15.02.2017, Sputnik Srbija\n13:53 15.02.2017 (Osveženo: 13:55 15.02.2017)\nZamenik generalnog sekretara Jedinstvene Rusije i član Komiteta Državne dume za međunarodne odnose Sergej Železnjak izjavio je danas da se Rusija neće mešati u predsedničke izbore u Srbiji, ali da je siguran da će i sledeći predsednik Srbije nastaviti tradicionalni kurs jačanja odnosa dveju zemalja.\n„Znam da na Balkanu zapadni činovnici i ambasadori lobiraju za kandidate na visoke funkcije. Mi takvu praksu smatramo neprihvatljivom i uvredljivom za našu braću Srbe i narode drugih zemalja regiona i sveta“, rekao je Železnjak „Informeru“ na pitanje da li će Jedinstvena Rusija podržati nekog od kandidata na predsedničkim izborima u Srbiji.\nOn je, kako kaže, imajući u vidu popularnost Rusije i ruskog predsednika Vladimira Putina, uveren da će sledeći predsednik Srbije nastaviti tradicionalni kurs jačanja strateškog partnerstva dveju zemalja i biti veliki prijatelj Rusije.\nOsvrćući se na isporuku lovaca MiG-29, koje je Srbija dobila od Rusije, i na dalja očekivanja od vojnotehničke saradnje, on je rekao da je jačanje srpske odbrambene moći važan faktor u uspostavljanju vojnopolitičkog balansa u regionu.\n„Srbija je konstantno na putu politike zaštite vojne neutralnosti i jačanje njenog vojnotehničkog potencijalna garantuje bezbednost narodu Srbije i celom srpskom svetu“, rekao je on.\nNa pitanje kako u Rusiji ocenjuju procese koji se dešavaju na Balkanu, Železnjak je istakao da brojni razgovori o mogućnosti raspada BiH, Makedonije i slične teme vezane za prekrajanje granica, nisu rešenje za postojeće probleme i predstavljaju izraz uskih interesa pojedinih političkih grupa.


Organizovana prva debata povodom Nacrta državnih smjernica razvoja arhitekture | Aktuelno\nTokom tročasovne debate, koja je protekla u veoma konstruktivnoj atmosferi, najviše se diskutovalo o kvalitetu Nacrta smjernica, odnosno o formi i sadržaju dokumenta, kao i o njegovoj primjeni\nU multimedijalnoj sali Ministarstva ekologije, prostornog planiranja i urbanizma, 22. januara, organizovana je prva debata povodom Nacrta državnih smjernica razvoja arhitekture, saopšteno je tog ministarstva.\nDebati su prisustvovali ministar ekologije, prostornog planiranja i urbanizma, Ratko Mitrović, državni sekretar za prostorno planiranje i urbanizam, Aleksandar Ašanin, dio članova radnog tima koji je izradio nacrt smjernica, predstavnici akademske zajednice, NVO sektora (NVO Expeditio i NVO Kana), Komore arhitekata pri Inženjerskoj komori Crne Gore, kao i predstavnici stručne javnosti.\nPrilikom razmjene mišljenja između učesnika debate problematizovano je, između ostalog, i to šta zapravo podrazumijeva, razvoj arhitekture.\n”Usaglašeno je, da dokument Državnih smjernica razvoja arhitekture ne može predstavljati samo set smjernica za oblikovanje i materijalizaciju, već mora biti usmjeren i na druge teme i aktere relevantne za razvoj i promociju arhitekture. Prije svega, tu se misli na unapređenje sistema obrazovanja arhitekata u Crnoj Gori, organizaciju arhitektonskih konkursa, jačanje uloge Saveza arhitekata i Komore arhitekata Crne Gore, kao i drugoh bitnih činilaca iz ove oblasti”, navodi se u saopštenju.\nDržavni sekretar za prostorno planiranje i urbanizam, Aleksandar Ašanin istakao je da će biti neophodno osnažiti stručni kapacitet tima koji radi na Nacrtu državnih smjernica i\nnajavio skoro osnivanje posebne direkcije pri Direktoratu glavnog državnog arhitekte, koja će se baviti razvojem i promocijom arhitekture, zaključuju iz ministarstva.\nCRNA GORA Aktuelno - 01.03.2021-19:45\nProstorno-urbanistički planovi ubuduće se neće raditi nekritički i isključivo prema željama investitora. Umjesto toga, planska rješenja će se zasnivati na strogom poštovanju svih zakonskih...\nCRNA GORA Aktuelno - 23.02.2021-17:25\nMještani Botuna, koji već danima protestuju na mjestu gdje je planirana izgradnja objekta postrojenja za prečišćavanje otpadnih voda, danas su razgovarali sa ministrom ekologije,...


Farma 5: Sara Trajanović i Ivan Marinković provešće noć u hotelskoj sobi! - ShowBiz - Region - Vesti - Svet Plus\n22:09 12. DEC 2013.\nNaime, i Sara i Ivan su ove nedelje bili na tajnim zadacima. Ivan je morao da se tri dana uzdrži od donošenja vode, dok je Sara sa farmerima morala svakodnevno da se pozdravlja jedino mahanjem, dakle bez rukovanja.\nDanas je saopšteno da su njih dvoje uspešno izvršili svoje tajne zadatke, a nagrada koja im sleduje obradovaće pre svega Ivana! Njih dvoje će, poput Marijane i Edina nedavno, noć provesti u luksuznoj hotelskoj sobi!\nS obzirom da Ivan otvoreno govori da je još uvek zaljubljen u Saru, a mnogi pretpostavljaju da i ona gaji neke emocije prema njemu, biće zanimljivo videti kako će proteći zajednička i intimna noć manekenke i bivšeg muža Goce Tržan.


Vulvsi šire portugalsku koloniju, stiže još jedan reprezentativac! - Sportske.net\nVulvsi šire portugalsku koloniju, stiže još jedan reprezentativac!\nNuno Espirito Santo bi mogao da sarađuje sa još jednim zemljakom.\nVulvsi će ipak morati da plate za Patrisija, evo i kolikoJuve hoće fudbalera Vulvsa, ali to nije Neveš?Mlada nada Premijer lige na radaru "Svetaca"Liverpul ne pušta čelo, Votford je hit sezone, a šta sad kažete na Totenhem (PREGLED)Mitar od junaka do tragičara, perfektni "Plavci", Lukin Palas i Vest Hem u velikom problemu\nEkipa Vulverhemptona se minule sezone, nakon osvajanja Čempionšipa, plasirala u elitni rang takmičenja u Engleskoj.\nOsvojili su pet bodova u prva četiri kola u Premijer ligi, a Vulvsi su posebno interesantni jer od prošle sezone funkcionišu na "portugalski" pogon.\nU saradnji sa "superagentom" Žoržijem Mendešom doveli su veliki broj portugalskih igrača, između ostalih na "Molinuu" igraju i reprezentativci prvaka Evrope Rui Patriso, Žoao Mutinjo, Elder Košta i Ruben Neveš.\nUkupno sedam portugalskih igrača brani boje ovog kluba, dok je i šef struke Portugalac, Nuno Espirito Santo.\nSada bi još jedan igrač i novopečeni reprezentativac Portugalije mogao da zaduži njihovu opremu, kako su pokazali interesovanje za vezistu Benfike Picija.\nPortugalski list "Rekord" prenosi da su "Vukovi" i letos bili zainteresovani za njegove usluge i da će u januaru ponovo pokušati da ga presele u svoje redove.\nOvaj list navodi i da bi Pici mogao da dođe kao zamena za Rubena Neveša, ukoliko mladi vezista napusti njihove redove, kako je za njegove usluge zainteresovan veliki broj timova iz vrha Premijer lige.\nPici blista od starta nove sezone, postigao je šest golova i upisao dve asistencije na osam nastupa u Primeiri i kvalifikacijama za Ligu šampiona.


16. Belgrade Beer Fest: Mesto susreta više od pola miliona ljudi | Belgrade Beer Festone news | Belgrade Beer Fest\nPrvi put ove godine muzički program se odvijao na tri bine, a publika je imala priliku da uživa u više od 59 sati vrhunskih koncerata, među kojima su bili i nastupi svetskih zvezda Roisin Murphy i bend The Stranglers. Publika na Ušću uživala je i u 60 nastupa najvećih regionalnih i domaćih muzičkih zvezda među kojima su bili: Riblja Čorba, Dr Nele Karajlić, Van Gogh, YU grupa, Dejan Petrović, Aerodrom, Let 3, Goblini, Partibrejkers, Sunshine, Bad Copy, Kiki&Piloti, Orthodox Celts i mnogi drugi. U šest festivalskih zona posetioci su mogli da uživaju u preko 300 pivskih ukusa i odličnoj hrani koju je ponudilo 80 izlagača.\nOrganizatori festivala posebnu zahvalnost duguju službama grada Beograda bez čije podrške ne bi bilo moguće realizovati festival ovog obima. Svakog dana oko 100 radnika sa 15 vozila JKP "Gradska čistoća" i "Zelenilo Beograd" uklanjalo smeća, a separacija otpada se radila na licu mesta, tako da je prikupljeno više od 3 i po tone limenki za reciklažu. Na signalizaciji oko festivalskog prostora je bilo angažovano 20 radnika i 6 vozila, a sve vreme trajanja festivala su dežurale i ekipe električara i javnog osvetljenja.\nOve godine po šesti put je organizovan besplatan prevoz u Beogradu, a treći put akcija je organizovana i iz Novog Sada, Kragujevca i Niša. Na ovaj način bezbedno je prevezeno više od 50 hiljada posetilaca, koji su se i edukovali o važnosti odgovorne konzumacije. Akcija je realizovana u okviru društveno odgovorne kampanje "Društvo, ko vozi kući?", a koju su organizovale kompanija HEINEKEN Srbija, Agencija za bezbednost saobraćaja i Belgrade Beer Fest. Tokom festivala nije bilo incidenata u saobraćaju, a tome je svakako doprinela profesionalna podrška i saradnja pripadnika MUP-a Republike Srbije.\nVeliku zahvalnost organizatori festivala duguju Ministarstvu trgovine, turizma i telekomunukacija, Gradu Beogradu, kao i brojnim komercijalnim partnerima festivala koji su i ove godine dali ogroman doprinos u bogatoj ponudi i izgledu festivala. Posebnu zahvalnost organizatori festivala duguju medijima koji su pomogli da publika sazna više o programu i dešavanjima na ovogodišnjem Belgrade Beer Festu i tako doprineli širenju pozitivne slike o festivalu, Beogradu i našoj zemlji. Do danas je objavljeno više od 2.000 tekstova i priloga u najistaknutijim medijima u Srbiji i regionu.\nI ovoga leta Belgrade Beer Fest je u potpunosti opravdao svoje davno zacrtane ciljeve - druženje, tolerancija i odgovorna konzumacija, a slika koju smo poslali u svet sa Ušća jeste gostoprimljiv i otvoren Beograd i Srbija.\nBelgrade Beer Fest ima najbolju publiku i oni ovaj festival čine tako posebnim, a ponovni susret zakazujemo za 14. avgust 2019. godine.


Zbog akciza gorivo skuplje 4 dinara po litru! - Grocka Info\nNaslovna Vesti Društvo Zbog akciza gorivo skuplje 4 dinara po litru!\nAkciza će od 1. januara 2014. za dizel biti skuplja četiri dinara, a za benzin 0,4. Akciza na bezolovni benzin biće povećana sa 49,6 na 50 dinara po litru, na evrodizel sa 42 na 46 dinara po litru, a na TNG sa 30 na 35 dinara po litru\nTatić je ocenio da će, osim tog poskupljenja zbog akciza, cene goriva u 2014. u Srbiji biti stabilne, jer su se smirila krizna žarišta u svetu, koja mogu da izazovu rast cena nafte.\nI poslednjih meseci 2013. godine i maloprodajne i veleprodajne cene goriva u Srbiji su bile manje-više stabilne, dodao je Tatić.\nPotrošači bi mogli u novoj godini da plaćaju više cene goriva i zbog početka procesa “markiranja” goriva, što će koštati oko 30 para za litar, jer će naftaši, pre stavljanja u promet derivata, biti u obavezi da plate njihovo markiranje.\nPrethodni tekstPreko 600 pijanih Slovenaca ‘disko vozom’ doputovalo u Beograd na doček\nSledeći tekstI Bog stvori kafansku pevačicu: Pogledajte ko su kraljice kafane


Bouvijeva pesma sa gradskih zvona u Oslu\nZvona na zgradi opštinskih vlasti Osla sviraće od danas do 31. maja melodiju pesme „Changes“ britanskog muzičara Dejvida Bouvija, preminulog 10. januara u 70. godini.\n„Bilo je toliko zahteva od svih gradjana da smo odlučili da im izadjemo u susret“, izjavila je za Frans pres predstavnica gradskih vlasti Laura Mari Reslaten Olseng.\nZvona na gradskoj kući Osla često menjaju melodiju i do sada su mogle da se čuju melodije klasičnih umetnika Erika Satija ili Antonija Vivaldija, kao i modernije pesme poput „Imagine“ od Džona Lenona.\nBouvijeva pesma se od sada nalazi na plej listi gradske kuće Osla, zajedno s britanskim bendom „Motorhed“, čiji je vodja Ijan Lemi Kilmister preminuo prošle nedelje.\nZvona će izvoditi pesmu „Changes“ s albuma „Hunky Dory“ jer se akordi mogu prilagoditi zvuku zvona.\nPesma će se izvoditi svaki dan u 19.00 do 31. maja.


Srbija na vrhu liste propalih zemalja u 2013. godini\nSrbija na vrhu liste propalih zemalja u 2013. godini\nSrbija se našla na vrhu liste evropskih „propalih država“ u 2013. godini, pokazali su rezultati istraživanja „The Failed States Index 2013“ koje provode urednici časopisa “Foreign Policy” i Fond za mir.\nPrema socijalnim, ekonomskim, političkim i vojnim indikatorima, od svih evropskih država jedino je Belorusija gora od BiH i Srbije. Dve susedne balkanske zemlje „Index propalih dražava u 2013.“ svrstao je u grupu država „u opasnosti“, jer su ostvarile poražavajuće rezultate prema skoro svim socijalnim, ekonomskim, političkim i vojnim indikatorima.\nBiH je sa 76,5 poena na svetskoj listi od 178 zemalja rangirana na 83. mesto najnestabilnijih i najmanje uređenih zemalja sveta. Srbija se sa 74,4 poena nalazi na 92. mestu „najviše propalih“ država sveta, a Belorusija je najlošija evropska država u 2013. i svrstana je na 81. mesto. Gore rezultate od Belorusije, BiH i Srbije imaju samo nestabilne i neuređene afričke, južnoameričke i azijske države.\nOd ostalih zemalja Balkana, Makedonija se nalazi na 112. mestu najnestabilnijih država sveta, dok je Albanija na 119. mestu. Najuređenije i najstabilnije zemlje regije su Crna Gora i Hrvatska koje su se našle na 134. i 135. mestu liste koju su sačinili „Foreign Policy“ i „Fond za mir“.\nPrema „The Failed States Index 2013“ najnestabilnija država u svetu je Somalija, iza koje slede Kongo, Sudan, Južni Sudan, Čad, Jemen, Avganistan, Haiti, Centralnoafrička Republika i Zimbabve.\nOd ostalih država sveta, Sirija se našla na 21., Egipat na 34., Kina na 66., dok je Rusija na 80. mestu liste najnestabilnijih zemalja u svetu.\nS druge strane, najstabilnija i najuređenija zemlja na svetskom nivou je Finska, nakon koje slede Švedska, Norveška, Švajcarska, Danska, Novi Zeland, Luksemburg, Island, Irska i Australija.\nOd 20 najstabilnijih zemalja njih 16 su evropske, što znači da je, prema istraživanju časopisa „Foreign Policy“ i „Fond za mir“, Evropa najstabilnije i nauređenije područje u svetu.\nTakođe, u grupi najstabilnijih i najbolje uređenih zemalja nalaze se i Nemačka koja je 14., Slovenija 16., Velika Britanija 19., i Sjedinjene Američke Države (SAD) 20. najstabilnija zemlja sveta.\nRezultati istraživanja “The Failed States Index 2013”, koje sastavljaju urednici časopisa „Foreign Policy“ i „Fond za mir“ dobiveni su na osnovu 12 osnovnih socijalnih, ekonomskih, političkih i vojnih indikatora kao što su demografija, odliv mozgova, legitimitet države, siromaštvo, ekonomska kriza, ljudska prava, sigurnosni aparat.\nIndikatori su ocenjivani između 1-10, gdje 10 predstavlja najlošiji, a 1 najbolji rezultat.


Željeznice Republike Srpske na rubu propasti - Klix.ba\nŽeljeznice Republike Srpske na rubu propasti\n“Kada su u pitanju mjere štednje, treba sačiniti rigorozan operativni plan štednje na svim nivoima te predvidjeti sankcije za nepoštivanje tih mjera. Ipak, realno najveće uštede se moraju ostvariti na troškovima radne snage. Pri tome ne treba ići u narušavanje standarda radnika, već se smanjenje troškova mora postići značajnim smanjenjem broja radnika. Broj radnika treba u što kraćem periodu svesti na oko 2.500, što su evropski standardi za veličinu željeznica kao što su ŽRS. Sve dok se ne izvrši smanjenje radne snage na ovaj broj, ne može se očekivati ni konsolidacija ŽRS”, navodi se u prijedlozima odluka za petu vanrednu sjednicu Skupštine akcionara tog javnog preduzeća koje je dovedeno pred rub propasti.\nU ovom dokumentu se priznaje da su Željeznice godinama poslovale s nepokrivenim gubicima.\n“Iz godine u godinu se povećavala finansijska nelikvidnost, koja je kulminirala početkom 2011. godine i praktično paralisala normalnu poslovnu aktivnost ŽRS. Da bi uspostavile kakvu-takvu finansijsku ravnotežu ŽRS su u tom periodu u nekoliko navrata kod domaćih banaka uzimale vrlo nepovoljne finansijske kredite. Efekti takvih poteza su bili veoma ograničeni, tj. u trenutku uzimanja kredita dio obaveza je servisiran, da bi s početkom otplate tih kredita finansijska kriza postajala veća. Kao neminovnu posljedicu loše poslovne politike u posmatranom periodu sada imamo situaciju da ŽRS nisu sposobne uredno izmirivati obaveze prema dobavljačima, radnicima, budžetu, kreditorima, niti prema drugim povjeriocima”, precizira se uprava tog javnog gubitaša.\nNaime, obaveze ŽRS-a prema zaposlenim do 30.septembra ove godine iznose 28,6 miliona maraka, uprava priznaje da više ne može da otplaćuje inokredite, a u pitanju je i otplata domaćih zaduženja.\nPo osnovu podignutih kredita, dugovanja prema dobavljačima, zaposlenim i Vladi RS-a dospjele obaveze željeznica RS-a popele su se na 83,5 miliona maraka, dok potraživanja preduzeća iznose 20 miliona maraka.\nMeđutim, u ovom dokumentnu se priznaje da su se, samo od oktobra do decembra ove godine, obaveze Željeznica povećale za oko dva miliona maraka.\nOd Vlade RS-a za trenutno saniranje stanja uprava će zahtijevati pomoć od najmanje 60 miliona maraka.\nIzvršna vlast bi iz budžeta, po ovom planu, trebalo da izmiri obaveze prema zaposlenim u iznosu od 28,5 miliona maraka, da otpiše potraživanja od 25 miliona maraka, nađe sredstva za zbrinjavanje tehnološkog viška radnika.\nInteresantno je da se u ovom dokumentu priznaje da pojedini poslovi, iako obavezni, nisu rađeni, pa se tako navodi da je sada potrebno “u najkraćem roku razvrstati teretne vagone, koji od početka rata propadaju po stanicama, te izvršiti opravku onih za koje se utvrdi da je rentabilna da bi se stavili u saobraćaj”.\nUprava smatra i da za stanje u koje su ŽRS dovedene treba utvrditi odgovornost svih relevantnih faktora, a sve s ciljem da se označe krivci za nesumnjivu štetu s jedne strane, kao i da se u budućnosti eliminišu slična ponašanja upravljačkih i kontrolnih struktura, s druge strane.


Foto: Nedžad Uglješa | Protest dijaliznih pacijenata u Sarajevu\nMirsada Lingo Demirović 30.10.2019 13:27\nKažu da Vlada FBiH nije ništa učinila kako bi im olakšala situaciju te da izmjene i dopune Zakona o transpanlataciji organa nisu donijele ništa dobro za paciijente koji trebaju transplantaciju.\nTomiskav Žuljević, predsjednik Udruženja dijaliznih pacijenata FBiH, kaže da je u prošloj godini urađeno samo sedam transplantacija što je veoma malo jer se u Hrvatskoj godišnje izvrši 300. Tvrdi da je tih sedam urađeno u Kliničkom centru u Tuzli.\nDrugi problem na koji pacijenti upozoravaju su aparati za dijalizu koji su veoma stari i često su van funkcije. Pored toga, problem je što svi centri nemaju aparate za dijalizu, pa pacijenti moraju da putuju i po 100, 200 km kako bi obavili dijalizu.\nNermina Krivić je na dijalizi već 35 godina i dolazi iz Ključa. Ona kaže da svaki drugi dan putuje 200 km do Bihaća i nazad kako bi obavila dijalizu.\n"Ovu državu sam za ovih 35 godina koštala milion marka, a puno manje bi koštala transplantacija da sam je mogla obaviti. Sad više nisam ni na listi čekanja zato što imam karcinom", kaže Nermina.\nPacijenti traže od Vlade FBiH da u roku od 24 sata zakažu hitnu sjednicu i pronađu način da olakša situaciju koja je veoma teška.\nNa protestu u Sarajevu danas je bilo oko 100 pacijenata, obzirom da je hladno i kišovito.\nNjih 700 čeka na transplantaciju, dok ih je u FBiH 2.000 na dijalizi. Prošle godine u FBiH umrlo je 250 pacijenata koji su na dijalizi, rekao je Žuljević.\nIz kabineta Fadila Novalića, predsjednika Vlade FBiH za "Nezavisne" je rečeno da za sad nemaju informaciju o zakazivanju tematske sjednice.\nU međuvremenu, Klinički centar Univerziteta u Sarajevu saopštio je da nijedan pacijent nije podnio Zahtjev da se isključi sa hemodijalize. Svi prijavljeni pacijenti se uredno tretiraju, kao i obično, u zakazanim terminima.\n"KCUS je u svakom trenutku spreman za transplantaciju bubrega. Osoblje, materijalna sredstva i svi posebni uslovi za takve intervencije postoje ali nema potrebnih organa koji bi se presadili", navodi se u saopštenju tog centra.\nPacijenti DIjaliza Protest Sarajevo


Dečja biblioteka “Neven” ponovo počela s radom – OnlineVesti\nDečja biblioteka “Neven” ponovo počela s radom\nby admin September 2, 2020, 1:24 am 1.6k Views\nZamenik gradonačelnika Goran Vesić obišao je danas dečje odeljenje „Neven” Biblioteke grada Beograda, koje je ponovo počelo s radom u renoviranoj „Kombank dvorani” u Dečanskoj ulici. Zajedno sa njim, obnovljen prostor na 1. spratu Doma sindikata, gde je biblioteka smeštena od otvaranja 1957. godine, posetili su i Ivan Karl, sekretar za kulturu, i Jasmina Ninkov, direktorka Biblioteke grada Beograda.\nVesić je napomenuo da se u današnje vreme sve manje čita, a sve se više mladi ljudi informišu i obrazuju na drugi način, zbog čega je svako otvaranje i renoviranje biblioteke „ravno herojskom delu”.\n– Svima onima koji rade u bibliotekama zahvalan sam na ogromnom trudu i ljubavi koji ulažu u svoj posao, koji je veoma odgovoran za budućnost nacije, jer su knjige nezamenljive. Kada se renovirala sala Doma sindikata, insistirali smo da se obnove javni sadržaji koji su postojali, između ostalog i dečja biblioteka, tako da se tradicija nastavlja – rekao je Vesić.\nOn je precizirao da je prostor multipleks, odnosno da ima mnogo različitih sala, tako da će osim čitanja deci biti dostupni i drugi inovativni sadržaji. Vesić je ovom prilikom biblioteci, koja ima veoma bogat knjižni fond, i sam poklonio knjige.\nJasmina Ninkov je istakla da je ovo jedno od dva odeljenja Biblioteke grada Beograda u samom centru, što je vrlo značajno za decu kako bi kvalitetno provodila vreme. Ona je zahvalila Gradu Beogradu, Gradskoj upravi i njihovim predstavnicima na stalnoj podršci, kao i na efikasnom i kvalitetnom radu u razvijenom sistemu Biblioteke grada Beograda koji pokriva četrnaest opština.\nBogatim fondom od desetine hiljada knjiga, raznovrsnim kulturno-obrazovnim programima, besplatnim internetom i inovativnim digitalnim sadržajima, „Neven” će, posle nekoliko godina pauze, nastaviti da bude „kulturno srce” okupljanja dece i mladih.


RTCG - Radio Televizija Crne Gore - Nacionalni javni servis :: Otvoreno o NATO-u :: NATO nije DPS-ov projekat\nROĆEN NA ŽABLJAKU 19. 02. 2014. 17:47 >> 17:53 10\nNATO nije DPS-ov projekat\nČlanstvo Crne Gore u NATO nije ekskluzivitet Vlade, vlasti, ili opozicije, već je to stvar države i cijelog crnogorskog društva, poručio je Član Predsjedništva Demokratske partije socijalista Milan Roćen.\nKako je saopšteno iz DPS-a Roćen je između ostalog naglasio da se ne radi o političkom projektu te, ili bilo koje druge partije.\nRoćen je učestvovao danas na proširenim sjednicama opštinskih odbora DPS u Žabljaku i u Šavniku, gdje je u okviru realizacije zaključaka Glavnog odbora partije govorio o potrebi dinamičnijih aktivnosti na boljem informisanju partijske i šire javnosti o prednostima članstva Crne Gore u NATO.\n„Radi se o jednom od najvažnijih državno-političkih ciljeva, na kojem smo izvojevali i referendumsku pobjedu, što je sadržano i u skupštinskoj Deklaraciji o nezavisnosti prije sedam godina. Ovaj cilj je neodvojiv od evropskog puta Crne Gore“, poručio je Roćen.\nOn kaže da je riječ je o istorijskim promjenama kroz reforme ukupnog crnogorskog društva, koje doprinose bržem ekonomskom razvoju, većem standardu i boljem životu naših građana, što vodi našu zemlju u evropsku i evroatlantsku zajednicu demokratskih, razvijenih društava.\n„Članstvo Crne Gore u NATO biće i još jedan značajan korak ka učvršćivanju regionalne stabilnosti, što je od presudne važnosti za sve države i narode na Zapadnom Balkanu. U objašnjavanju razloga za izbor ovog strateškog cilja moramo se osloboditi predrasuda i emocija, kao i natruna prošlosti i dnevnopolitičkih propagandnih nadgornjavanja“, poručio je Roćen.\nOn kaže da je Demokratska partija socijalista uvijek u odsudnim trenucima preuzimala političku odgovornost i vodeću ulogu u pripremi i donošenju odluka kojima je trasiran evropski i evroatlantski put naše moderne države.\n„Tako je i sada u ovom periodu kada nas čeka ispunjavanje poznatih uslova kako bi učinili sve što je do nas u očekivanju poziva za članstvo na predstojećem Samitu NATO u Velsu. Jedna od tih obaveza je i šira podrška javnosti za članstvo u NATO u čemu značajno može pomoći i respektibilna partijska mreža širom Crne Gore. Rukovodstva DPS na svim novoima imaju u tome posebnu obavezu i odgovornost“, zaključio je Roćen.\nNa sastanku u Šavniku učestvovala je i Nada Drobnjak, koordinator za ovu opštinsku organizaciju.


Budžet za narednu godinu 75 miliona KM, ali to nije sve – ASinfo Portal\nBudžet za narednu godinu 75 miliona KM, ali to nije sve\n21.12.2020. / 7:40\nBANJALUKA, Ministar poljoprivrede, šumarstva i vodoprivrede Republike Srpske Boris Pašalić izjavio je da agrarni budžet za narednu godinu iznosi 75 miliona KM, ali da to nisu sva sredstva koja će biti izdvojena.\n“Imamo i određene pozicije koje se odnose na veterinarstvo i neke druge namjene. Imamo i dodatna sredstva iz različitih projekta koja nisu kreditna, a riječ je od 100 do 150 miliona KM koja će direktno da budu plasirana u poljoprivrednu proizvodnju”, rekao je Pašalić sinoć za Alternativnu televiziju.\nOn je istakao da su isplaćeni podsticaji za mlijeko koji iznose od 2,1 do 2,5 miliona KM, te iz Kompenzacionog fonda tri miliona KM za meso.\n“Do sada smo isplatili nešto manje od 50 miliona KM od predviđenih 70, koliko iznosi agrarni budžet za ovu godinu. Imamo ambiciju da do kraja februara naredne godine sve izmirimo. Iz Kompenzacionog fonda od odobrenih 10 miliona KM isplatili smo osam”, dodao je Pašalić.\nOn je naglasio da je ove godine izdvojeno 10 miliona KM za poljoprivredu od čega iz Kompenzacionog fonda pet miliona za kapitalne investicije, a 5,5 miliona iz budžeta Srpske.\n“Ovim isplatama smo angažovali i 39 miliona KM sredstava poljoprivrednih proizvođača što je ukupno oko 50 miliona KM. Sredstva su iskorištena za nabavku traktora, priključaka i izgradnju staja. Ukoliko ovu mjeru zadržimo, a hoćemo, možemo obnoviti poljoprivrednu mehanizaciju što je preduslov za razvoj poljoprivrede“, rekao Pašalić.\nPrema njegovim riječima, ova godina bila je uspješna za Republiku Srpsku kada je riječ o poljoprivrednim proizvodima, a prinosi najvažnijih poljoprivrednih kultura bili su veliki.\nKada je riječ o ulaganjima u vodoprivredne objekte, ministar je rekao da je mnogo uloženo u posljednjih osam godina, tačnije više od 220 miliona KM.\n“Trenutno radimo u Brodu, Srpcu, Bijeljini i Milićima, a naredne godine radićemo u Modriči, Zvorniku i Doboju. Sredstva ulažemo u izgradnju nasipa i uređenje riječnih korita, a počećemo naredne godine da radimo i dionicu drinskog nasipa u Bijeljini“, zaključio je Pašalić. Srna\nTagovi: boris pašalić


Evropski zvaničnici razmatrali planove anti-terorističkog delovanja\nBritanski sekretar za unutrašnje poslove Džon Rid bio je domaćin kolegama iz Francuske, Nemačke, Italije, Španije i Poljske u jednom jednom hotelu u Stratfordu na Ejvonu.\nPitanje o kojem je diskutovano je na vrhu liste prioriteta gotovo svake evropske vlade - kako sprečiti buduće terorističke napade, bolje pratiti upotrebu interneta od strane ekstremističkih gurpa i poremetiti priliv novca terorista. Britanski sekretar za unutrašnje poslove Rid je rekao na britanskoj televiziji da su ministri takodje doneli odluku da intenziviraju istraživanje tečnih eksploziva:\n”Dok svi uvodimo metode za razotkrivanje i identifikaciju postojećih eksploziva - i ljudi koji putuju avionima - teroristi pokušavaju da nas nadmudre upotrebom tečnih eksploziva. Stoga ćemo mi širom Evrope sprovoditi zajedničko istraživanje eksploziva, uključujući tečne eksplozive kako bi mogli da se borimo protiv terorista.“\nRanije ove godine, britanska policija uhapsila je nekoliko desetina ljudi koje je dovela u vezu sa zaverom da se, korišćenjem tečnih eksploziva, uništi nekoliko aviona na prekookeanskim letovima.\nMinistri su takodje diskutovali o tome kako da se pozabave pratećim pitanjima, uključujući uveravanje mladih Muslimana u Evropi da se klone ekstremizma. Ekstremističke ćelije vezane za Al Kaidu otkrivene su u izvesnom broju evropskih zemalja nakon terorističkih napada u Sjedinjenim Državama 2001.godine.\nBombaši samoubice, vezani za Al Kaidu, izveli su niz koordinisanih napada na prigradske vozove u Madridu u Španiji 2004. godine, usmrtivši preko 190 ljudi. U julu 2005.godine domaći muslimanski ekstremisti aktivirali su eksploziv pričvršćen na svojim telima u podzemnoj železnici i jednom gradskom autobusu tokom jutarnjeg saobraćajnog špica u Londonu usmrtivši preko 50 ljudi.


Postignuti vidljivi rezultati privrednog rasta @ InfoBijeljina\nPredsjednik Vlade Republike Srpske Radovan Višković upoznao je danas holandskog ambasadora u BiH Rejnauta Vosa o poslovnim prilikama u Republici Srpskoj u kontekstu reformi koje Vlada sprovodi s ciljem rasterećenja privrede i stvaranja povoljnijeg poslovnog ambijenta.\nTokom razgovora je istaknuto da nekoliko holandskih kompanija posluje na ovim prostorima, te da je Holandija veliki izvoznik poljoporivrednih proizvoda, što uz preuzimanje dobrih praksi i iskustva može doprinijeti razvoju domaće poljoprivrede, saopšteno je iz Biroa Vlade Republike Srpske za odnose s javnošću.\n“Zajednički je ocijenjeno da su postignuti vidljivi rezulati po pitanju privrednog rasta, ali da su razvoj ekonomije, unapređenje poslovne klime na privlačenju investicija i otvaranje novih radnih mjesta najvažniji prioriteti u budućem radu”, navodi se u saopštenju.\nTokom sastanka razgovarano je o aktuelnoj političkoj i ekonomskoj situaciji u Republici Srpskoj, BiH, s naglaskom na proces evropskih integracija u BiH, a bilo je riječi i o mogućnostima i potencijalima za razvoj privrednih i ekonomskih odnosa na osnovu razvoja putne infrastrukture i aerodroma u Banjaluci.\nPodrška za FK Radnik iz Liverpula /VIDEO/\nPotpisan ugovor za most na Savi, početak radova za mjesec dana\nDirektor “Autoputeva Republike Srpske” Dušan Topić izjavio je Srni da je danas u ...\nUspostavljen dogovor za borbu protiv migranata: Veći broj pripadnika policije RS na granicama\nSutra nakon svježeg jutra, sunčano i toplo\nUskoro zabrana prijema radnika u javna preduzeća i ustanove


Nove optužbe odnose se na za ratne zločine i zločine protiv čovečnosti u Gnjilanu, Budakovu i Seminištu\nNekadašnji predsednik privremenih prištinskih institucija i jedan od lidera tzv. OVK Hašim Tači izjasnio se tokom današnjeg ponovnog pojavljivanja pred Specijalnim sudom da nije kriv po novim optužbama iz potvrđene izmenjene optužnice, objavljeno je na sajtu Specijalizovanih veća.\nTokom ponovnog pojavljivanja pred Specijalnim sudom, da nije kriv po novim optužbama iz potvrđene izmenjene optužnice, izjasnio se i bivši predsednik skupštine privremenih prištinskih institucija i jedan od bivših lidera tzv. OVK Kadri Veselji, objavljeno je na sajtu Specijalizovanih veća Kosova.\nPred sudom će se danas pojaviti i Redžep Seljimi i Jakup Krasnići, prenosi Koha.\nSpecijalno tužilaštvo je 29. aprila 2022. godine podiglo izmenjenu optužnicu protiv Tačija, Veseljija, Seljimija i Krasnićija.\nNove optužbe odnose se na za ratne zločine i zločine protiv čovečnosti u Gnjilanu, Budakovu i Seminištu.\nOptužnica tereti Tačija, Veseljija, Krasnićija i Seljimija za niz zločina koji su počinjeni u nekoliko zatočeničkih centara tokom 1998-1999. Specijalizovano tužilaštvo ih tereti da su bili ili su trebali da znaju za ove zločine.\nHašim Tači Ratni zločin haški tribunal Hag sud za zločine OVK


POKRENUTA INICIJATIVA DA U USTAV REPUBLIKE SRBIJE BUDE UNESENO PRAVO LJUDI NA VODU ZA PIĆE\nCentar za zaštitu potrošača „ Forum“ zahteva da se u Ustav Srbije uvede pravo građana na pijaću vodu kao jedno od osnovnih ljudskih prava.\nPredsednik „ Foruma“ Jovan Jovanović kazao je da je pre 10 godina UN proglasila pravo na vodu za piće za jedno od osnovnih ljuskih prava, ali da Srbija to još nije učinila.\nU Srbiji je aktuelizovano pravo građana na vodu jer je Vlada odobrila izgradnju malih hidrocentrala na planinskim rekama, kojom se one uništavaju, kao i priroda oko njih.\nCentar za zaštitu potrošača “ Forum“ iz Niša pokrenuo je građansku inicijativu da pravo građana na vodu za piće bude uvedeno u Ustav Republike Srbije kao još jedno osnovno ljudsko pravo.\n-Generalna skupština Ujedinjenih nacija je još 28.jula 2008.godine usvojila Rezoluciju u kojoj je pravo na vodu za piće proglašeno za jedno od osnovnih ljudskih prava. Iako Srbija to još nije učinila, u Sloveniji su već dve godine vode zaštićene Ustavom, u kome je navedeno “da su vode prirodno dobro I ne mogu da se privatizuju-naveo je predsednik „ Foruma „ Jovan Jovanović.\nOn je istakao da je „ Forum“ pre 13 godina realizovao projekat „ Voda je pravo a ne roba“ , uz finansijsku podršku Evropske unije, u okviru kojeg je upozorio na važnost prava ljudi na vodu za piće.\nJovanović je dodao da je ova inicijativa pokrenuta na Svetski dan ljudskih prava(10. decembar) te da „ Forum“ očekuje da će ovu inicijativu podržati organizacije koje se bave ljudskim pravima, kao i Kancelarija za ljudska i manjinska prava Vlade Srbije.\nInače, pravo ljudi na vodu za piće je sad aktuelizovano jer se u Srbiji u proteklih nekoliko godina uništavaju planinske reke zbog izgradnje mini hidrocentrala. Vlada Srbije je odobrila da se na Staroj planini izgradi čak 44 male hidroelektrane, ali su se građani Pirota, Babušnice, kao I sela Rakita usprotiviili toj odluci. Oni su protestvovali I upozoravali da će te male hidrocentrale da unište čistu vodu u planinskim rekama, kao I floru I faunu na Staroj planini.\nGoran Tokić, iz Grupe građana za zaštitu Stare planine, kazao je da mini hidro elektrane mogu da proizvedu beznačajne količine struje, ali da će zbog toga biti uništena voda, priroda i život ljudima na toj planini.


Novosti – Kurs za njegovatelje – Page 2 – Crveni Križ TK\nArchive for category: Novosti – Kurs za njegovatelje\nYou are here: Home / Prva strana - Javno zdravstveno prosjećivanje / Novosti - Kurs za njegovatelje\n12. August 2016. /in Nekategorisano, Novosti - Kurs za njegovatelje, Početna - Novosti /by Crveni Križ TK\nPolaznicima koji su u proteklih šest mjeseci pohađali Kurs za njegovatelje/ice uručeni su certifikati o uspješno završenoj edukaciji. Kurs je organizovan uz finansijsku podršku Švicarskog Crvenog križa u BiH, u okviru projekta „Njega i pomoć u kući“. Svečanoj dodjeli certifikata prisustvovali su polaznici koji su uspječno završili edukaciju, osoblje Švicarskog Crvenog križa i Crvenog križa TK, kao i predavači koji su angažovani na Kursu.\nU okviru četvrtog ciklusa edukacije osposobljene je 25 njegovatelja/ica, koji su kroz teoretsku i praktičnu nastavu u trajanju od 500 sati obuke stekli znanja i vještine za obavljanje poslova njege i brige o osobama kojima je neophodna ovakva vrsta usluge.\nZnačajno je pomenuti da su polaznici Kursa imali priliku da kroz obavljanje prakse u Domu penzionera u Tuzli i Centru za njegu i pomoć u kuću Crvenog križa grada Tuzla, naučena znanja primijene u praktičnom radu.\nCrveni križ Tuzlanskog kantona će u narednom periodu nastaviti sa promocijom aktivnosti koje će doprinijeti da obučene osobe pružajući usluge njegovatelja/ice ostvare dodatne prihode za svoje porodice.


Ilić potpisao ugovore sa medijima – Lebanske vesti\nIlić potpisao ugovore sa medijima\n22.09.2017 lebanskevesti Lebane 0\nU kabinetu predsednika opštine Lebane dr Zorana Ilića, predstavnici medija kojima su odobrena sredstva po Konkursu za sufinansiranje projekata za ostvarivanje javnog interesa u oblasti javnog informisanja za 2017.godinu, potpisali su ugovore sa lokalnom samoupravom.Na konkurs za iznos od milion dinara sredstava izdvojena iz budžeta javila su se petnaest učesnika, a njih devet je odlukom komisije dobilo sredstva za sufinansiranje svojih projekata iz budžeta opštine Lebane.\nU otvorenom i srdačnom razgovoru sa vlasnicima i urednicima medija dr Zoran Ilić, predsednik opštine Lebane istakao je da ova lokalna samouprava ima odličnu saradnju sa medijima i da su upravo mediji i portali učinili da se mnogo toga pokrene u varošici na Jablanici.\n„Posle četrdeset i više godine uskoro ćemo biti u prilici da zaposlimo više od 500 mladih Lebančana. U svemu tome, izveštavajući istinito i pravovremeno doprineli su mediji. Naša vrata su vam zbog izuzetne korektnosti i istinitosti u informisanju građana i šire javnosti širom otvorena jer nam je stalo da se o našoj sredini čuje istina ali i rezultati koje postižemo u oblasti ekonomije, privrede, sporta, kulture i drugih delatnosti jer, kako kažu ono što portali, radio i TV nisu objavili nije se ni dogovodilo. Zato želimo da nam istinitim i pravovremenim informisanjem pomognete da uredimo našu opštinu, da izgradimo, unapredimo, kako bi se ovde bolje i lepše živelo. Zbog dobre saradnje i objektivnog informisanja planiramo da naredne godine povećamo sredstva za medije, kako bi rešili probleme koje imate u svojim redakcijama“ – kazao je Ilić.\nPrema njegovim rečima, zajednički snagama u protekloj godini urađeno je dosta toga. Rekonstrukcija puteva, vodovodne mreže, atarskih puteva, uređenje ivičnjaka i trotoara sa drvoredom, sređivanje gradskih ullica, sportskih terena, škola, fasade i stolarije na Domu zdravlja, samo su neki od projekata koji su realizovani.\nLebančani OPREZ – danas pojačana kontrola u saobraćaju\nU subotu počinje peti međunarodni turnir prijateljstva za odbojkašice


Centar savremene politike (European Western Balkans) 21.06.2018.\nBEOGRAD – Dok se polako sležu utisci oko Samita u Sofiji i rezultata Bugarskog predsedavanja Savetom Evropske unije, Austrija je uveliko spremna da preuzme tu ulogu prvog jula. Iz slogana budućeg predsedavanja – „Evropa koja štiti“, može se zaključiti da će glavni prioritet zvaničnog Beča biti usmeren na bezbednost i borbu protiv ilegalnih migracija.\n„Jugoistočna Evropa“ umesto „Zapadnog Balkana“?\nPrimetno je i da Austrija želi da se distancira od termina “Zapadni Balkan”, te je zvaničan naziv prioriteta „Stabilnost u evropskom susedstvu – EU perspektiva za Zapadni Balkan / Jugoistočnu Evropu“. Kako je objasnila austrijska ministarka spoljnih poslova Knajsl, Austrija smatra da je termin „Zapadni Balkan“ veštački pojam i da je region deo Evrope, pa je stoga prikladniji termin Jugoistočna Evropa.


Pad zaposlenosti u SAD\nUžurbane pripreme i dobro raspoloženje pred proslavu 4. jula - Dana nezavisnosti Sjedinjenih Država danas je pokvario najnoviji izveštaj o kretanjima na tržištu rada proteklog meseca. Iako je zabeležen manji porast plata zaposlenih u privatnom sektoru, ukupan broj zaposlenih opao je u junu po prvi put od početka tekuće godine. Predsednik Obama je medjutim optimista da je ekonomija ipak na pravom putu.\nNajnoviji izveštaj Sekretarijata za rad ukazuje da je sve više Amerikanaca koji iz dana u dan ponavljaju - Potreban mi je posao.\nTokom juna, 125 hiljada ljudi ostalo je bez zaposlenja, što je brojka mnogo veća od očekivane. Sa ovim izveštajem okončan je petomesečni rast na tržištu rada.\n“Moji radnici su uznemireni, mislim da su čak uplašeni”, kaže privatnik, Bil Bigal.\nUzrok ovako neočekivano visokog broja nazaposlenih je otpuštanje hiljada zaposlenih na određeno vreme u Birou za popis stanovništva, krajem prošlog meseca.\nDžon Silvia, ekonomista iz firme “Vels Fargo” smatra da je opšti rast nezaposlenosti znak usporavanja ekonomskog rasta, ali ne i korak ka ponovnoj recesiji.\n“Rast plata u privatnom sektoru je i dalje umeren što je upozorenje prevelikim optimistima koji su očekivali da se američka ekonomija vrati na normalu u vrlo kratkom roku. Postoje mnoge prepreke za ponovni ekonomski rast”, kaže Silvia.\nSektor proizvodnje jedna je od jačih strana američke ekonomije, međutim nove porudžbine za američke fabrike opale su za 1,4 odsto u maju što ukazuje na pad potražnje robe. Pozitivno kretanje proteklog meseca zabeleženo je u privatnom sektoru, gde je zaposleno 83 hiljade radnika.\n“Nema sumnje da se krećemo u dobrom smeru, ali ne dovoljno brzo koliko bi većina Amerikanaca želela – u šta sam se ponovo uverio tokom posete Viskonsinu ove nedelje”, izjavio je predsednik SAD, Barak Obama.\nPredsednik Obama danas je najavio početak programa uvodjenja brzog interneta u mesta bez broadbend konekcije, što će obezbediti pet hiljada novih radnih mesta. Republikanci istovremeno skreću pažnju da nezaposlenost u zemlji iznosi 9,5 odsto i okrivljuju Demokrate za blokiranje procesa u Kongresu što bi moglo da znači kraj pomoći za milione nezaposlenih Amerikanaca.\n“Umesto što za sve krive Džordža Buša, trebalo bi da se pogledaju u ogledalo i shvate da mnogi neće dobiti pomoć ovog meseca”, smatra republikanski kongresmen iz Teksasa, Kevin Brejdi.\nAmerikanac, koga je intervjuisala TV mreža ABC, a koji je već dve godine bez posla, stao je u red sa stotinama drugih, koji su se prijavili za posao čistača u školama u Detroitu.\nOd početka recesije, sedam i po miliona radnih mesta je zatvoreno, a mnogi Amerikanci su – razočarani slabom ponudom - čak i prestali da traže posao.


Srbija - Švedska u niškom Čairu - Rukometni Savez Centralne Srbije\nSrbija – Švedska u niškom Čairu\nGrad Niš i čuvena rukometna publika u hali “Čair” imaće priliku još jednom da podrži naš državni tim već naredne srede kada će izabranice selektora Ljubomira Obradovića dočekati Šveđanke u trećem kolu kvalifikacija za Evropsko prvenstvo koje će se narednog decembra održati u Francuskoj.\nDueli u Nišu (sreda, 18 časova) i Ševdeu (subota, 24. mart, 16 časova) odlučiće najverovatnije i o prvom mestu u grupi 3, s obzirom da su naše najbolje rukometašice, kao i Šveđanke, kvalifikacioni ciklus započele sa dva trijumfa nad objektivno slabijim selekcijama Makedonije i Farskih Ostrva.\nDa će utakmica sa četvrtoplasiranom reprezentacijom sa prošlog Svetskog prvenstva biti uzbudljiv do samog kraja, dovoljno govori i podatak da su se prethodna tri duela Srbije i Švedske završila bez pobednika.\nDva puta su Srpkinje i Šveđanke remizirale u kvalifikacimama za Evropsko prvenstvo 2014. godine, kao i na Evropskom prvenstvu u Stokholmu 2016. godine, kada je Švedska bila u ulozi domaćina.\nKarte za duel Srbije i Švedske, po ceni od 100 dinara, mogu se kupiti na biletarnici hale “Čair”.


Radovanović: Na proleće četvrta doza, ako vakcinisani trećom počnu da obolevaju\nVesti Autor:FoNet19. nov. 202112:18 > 16:0349 komentara\nNema sumnje da novi virus "ostaje sa nama" i da će u doglednoj budućnosti biti deo životne zajednice u "kojoj ćemo se navići na njega", izjavio je FoNetu epidemiolog Zoran Radovanović, ali je procenio da neće biti dramatičnih skokova učestalosti. On je poručio da se jednom merom ne može uticati na epidemiološki tok, već da one moraju ići u paketu, biti osmišljene i celishodne i potvrdio da će na proleće biti potrebna i četvrta doza vakcine, ukoliko se pokaže da vakcinisani trećom dozom počinju da obolevaju.\nMada se još ne zna koliko će trajati dejstvo treće doze vakcine, on veruje ipak da će biti nešto duže od dosadašnjih pet ili šest meseci.\nPodseća da su pojedini svetski poznati imunolozi od početka tvrdili da će najverovatnije biti potrebne tri doze za takozvanu „primo vakcinaciju“, koja funkcioniše tako što se primi jednom, pa mesec dana kasnije, a zatim i posle šest meseci.\n„Onda se očekivalo da bi zaštita trajala nekoliko godina, ali je račun poremetio taj novi delta soj, zato što postoje nepodudaranja između originalnog vuhanskog soja prema kojem je vakcina pravljena i ovog delta soja, koji je malo drugačiji, zbog čega i zaštita traje kraće“, objasnio je Radovanović.\nIako postoji mogućnost da se u nekom periodu korona svede na nivo sezonskog gripa, on napominje da bi trebalo imati u vidu da ni grip čovek ne dobije svake jeseni.\n„Ima ljudi koji kažu da uvek preleže grip, a grip se preleži nekoliko puta u životu, svega četriri ili pet puta, sve ostalo su nazebi i druge infekcije gornjih respiratornih puteva“, rekao je Radovanović.\nKorona mnogo opasnija od gripa\nUprkos tome što je grip prilično ozbiljna bolest kod koje se čovek oseća „kao da ga je pregazio traktor“, korona je mnogo opasnija, upozorio je on i predočio da posao države nije stao onog trenutka kada je nabavila vakcine, posebno zato što je proces vakcinacije spor.\n„Dužnost države je da brine o pojedincima, čak iako sam ja glup, nesvestan, indoktriniran, država mora da brine o meni“, naglasio je Radovanović.\nOn je to uporedio sa poštovanjem saobraćajnih propisa, jer neko može privatno da misli da mu pojas nije potreban, ali će ga policija kazniti, ne samo zato što ugrožava drugog, već zato što brine i o njemu.\nUpitan o potencijalnom razdvajaju nevakcinisanih od vakcinisanih i „austrijskom scenariju“, Radovanović je odgovorio da nevakcinisani ne mogu trajno biti zatvoreni.\nPrema njegovom viđenju, „takva mera je tu kao stimulus za njih da se opamete i da se vakcinišu, dakle, da im život bude toliko težak da nemaju drugog izbora nego da zavrnu rukav“.\nGovoreći o celishodnosti mera protiv pandemije, on se posebno osvrnuo na situaciju sa školskom decom i poručio da bi, ako se već prekida normalan školski tok i uvodi produženi raspust, trebalo voditi računa da se deca ne zaražavaju na drugim mestima kada nisu u školi.\nDeca raspust koriste za druženje po kafićima ili odlaskom sa roditeljima u banje i druge turističke centre, zbog čega mera produženog raspusta nema veliki efekat, ukazao je Radovanović, koji zbog tih druženja očekuje izvestan porast broja zaraženih.\nČetvrta dozadelta sojkoronavirusraspusttreća dozavakcinacijaZoran Radovanović


SNS održao Izbornu skupštinu – Info Centar Juga\nSrpska napredna stranka održala je danas Izbornu skupštinu, prvu posle vanrednih parlamentarnih izbora na kojima je osvojila ubedljivu većinu. Izbornoj skupštini prisustvovalo je 3.862 delegata.\nVučić je poručio da na današnjoj sednici Izborne skupštine stranke, ni u radu ni u vremenu koje dolazi neće biti praznih priča, jer je bitna efikasnost i još veći rad.\n„Nije snaga u Aleksandru Vučiću, u nama funkcionerima, već u narodu koji podržava ideju normalne i pristojne Srbije“, rekao je Vučić, primetivši da je i to rezultat odnosa SNS prema Srbiji i građanima.\nVučić je rekao da bi za njega najveći poraz bio ako bi se SNS pretvorila u ono u šta se pretvorila Demokratska stranka 2008. godine, kad se dočepala vlasti, i da to neće dozvoliti.\nLider SNS je rekao da će za nove potpredsednike predložiti Milenka Jovanova, Miloša Vučevića, Marka Đurića i Mariju Obradović. Za predsednika izvršnog odbora predlaže Darka Glišića, dosadašnjeg predsednika opštine Ub.\n„Čeka ih veliki posao“, poručio je Vučić i dodao da će preostala dva potpredsednička mesta zauzeti ljudi koji se budu dokazali u radu.\nVučić je najavio vladu koja neće odražavati partijske interese, već interese Srbije i rekao da naprednjacima nisu potrebni koalicioni partneri za formiranje republičke i pokrajinske vlade, ali da zbog interesa Srbije treba da nađu što više ljudi koji će sa njima da se bore za isti cilj.\n„Jedno vam garantujem – da ću da radim vredno, a sve što vam pričaju, znajte da mi ama baš ništa ne treba. U kampanji su pravili od moje porodice zlikovce, ni dinara neću biti bogatiji, bio sam i ostaću pošten i biću uz svoj narod i ništa mi neće moći“,rekao je Vučić.\nVULIN: BEZ SMANJENJA RADNIKA U SOCIJALNOJ ZAŠTITI


NIS OPREDELIO 12.5 MILIONA DINARA U ZRENJANINSKO ZDRAVSTVO - Z1INFO.RS\nNaslovna Inovacije NIS OPREDELIO 12.5 MILIONA DINARA U ZRENJANINSKO ZDRAVSTVO\nNIS OPREDELIO 12.5 MILIONA DINARA U ZRENJANINSKO ZDRAVSTVO\n‘‘Zajednici zajedno” – Zrenjaninu 12,5 miliona za ulaganje u zdravstvo\nKompanija NIS u okviru ovogodišnjeg programa “Zajednici zajedno“ ulaže gotovo milion evra (116,5 miliona dinara) u poboljšanje rada zdravstvenih ustanova u 13 gradova i opština širom Srbije (Beograd, Novi Sad, Niš, Čačak, Pančevo, Požarevac, Zrenjanin, Kikinda, Novi Bečej, Srbobran, Žitište, Kanjiža, Plandište). Ovim povodom, u Domu Narodne skupštine Republike Srbije potpisan je Memorandum o saradnji između kompanije NIS i Ministarstva zdravlja Republike Srbije, kao i sporazumi o saradnji NIS-a i 13 lokalnih samouprava u kojima kompanija posluje.\nSporazume su potpisali Kiril Tjurdenjev, generalni direktor NIS-a, Zlatibor Lončar, ministar zdravlja Republike Srbije, i predstavnici 13 opština i gradova u kojima se program sprovodi. U ime Grada Zrenjanina, kom je po osnovu ovog programa pripalo 12,5 miliona dinara, sporazum je potpisao gradonačelnik Čedomir Janjić, a svečanosti je prisustvovao i njegov pomoćnik Duško Radišić.\nZlatibor Lončar, ministar zdravlja Republike Srbije je ovom prilikom pozdravio inicijativu kompanije NIS koja je sva sredstva programa „Zajednici zajedno“ usmerila u zdravstvo.\n„Kao ministar zdravlja uvek iskreno pozdravljam ovakve inicijative u okviru kojih se društveno odgovorne kompanije, poput kompanije NIS opredeljuju da pruže podršku zdravstvu u gradovima i opštinama širom Srbije u kojima posluju. Iskreno se nadam da ćemo u narednom periodu uz neke nove pobede i aktivnosti nastaviti naše partnerstvo“, rekao je Lončar.\nNa ovaj način kompanija želi da doprinese daljem razvoju lokalnih zajednica i pruži svoj doprinos unapređenju kvaliteta života u njima, posebno najmlađima. U skladu sa tim ciljem, u svakom gradu ili opštini u kojima se program sprovodi, biće finansirano do pet projekata koje prijave zdravstvene ustanove. O izboru projekata odlučivaće Komisija sastavljena od predstavnika Ministarstva zdravlja Republike Srbije, kompanije NIS i lokalne zajednice. Svi uslovi i propozicije javnog konkursa „Zajednici zajedno“ koji traje do 22. aprila, 2019. godine mogu se naći na sajtu www.zajednicizajedno.nis.eu, a rezultati konkursa biće objavljeni do 31. maja 2019. godine.\nIzvor : http://zrenjanin.rs/3-45-45-7228/”Zajednici-zajedno”—Zrenjaninu-12-5-miliona-za-ulaganje-u-zdravstvo\nzajednici zajedno zrenjanin\nSTOP ZA KLASIČNE (UŽARENE) SIJALICE ZA GODINU I PO DANA\n25. July 2019. 0\n„Sijalica sa užarenom niti troši pet puta više energije od neonske, a čak 10 puta više od LED sijalica, tako da će ova odluka...\nZrenjanin bio domaćin ”Takmičarskih dana mladih preduzetnika i inovatora”\n14. May 2019. 0\nGrad Zrenjanin i Kulturni centar Zrenjanina, u saradnji sa Savezom pronalazača i inovatora Srbije, organizatorom i realizatorom edukativnih radionica i takmičenja, bili su domaćini...\nŠkolica programiranja za decu – studio Petlja Zrenjanin\n18. February 2018. 0\nStudio Petlja osnovan je da bi smo na inovativan, kreativan i interaktivan način, putem radionica i kurseva, naučili decu osnovama kompjuterskog programiranja, digitalnoj kreativnosti, osnovama...\nZR caffe 13. May 2021. 0\nMožda se ne sećate 13og maja kao dana bezbednosti, ali se sigurno sećate replike legendarnog Danila Stojkovića iz filma Balkanski špijun: ”Mene ako se sete...


5 zakona koji važe od 1. januara, a PROMENIĆE nam život - RTV Santos\n5 zakona koji važe od 1. januara, a PROMENIĆE nam život\nSvi oni stupili su na snagu 1. januara 2020. godine\nMinimalna cena rada po satu biće uvećana na 172,54 dinara (neto) što je povećanje od 11,1 odsto u odnosu na dosadašnji iznos. Nakon povećanja, minimalna mesečna zarada iznosiće prosečno tokom 2020. godine 30.022 dinara. Vlada Srbije usvojila je 13. septembra 2019. godine Odluku o visini minimalne cene rada za period januar-decembar 2020. godine. Procenjuje se da minimalnu zaradu sada u Srbiji prima oko 350.000 zaposlenih.\nOd ovog 1. januara svaki penzioner u Srbiji dobijaće uvećanu penziju za 5,4 odsto, a reč je o povećanju na penzionom čeku od oko 540 do 7.130 dinara.\nNaime, počinje da važi indeksacija penzija po takozvanoj „švajcarskoj formuli“. To praktično znači da će primanja 1,7 miliona penzionera u Srbiji rasti po modelu koji podrazumeva uskladivanje sa 50 odsto inflacije i 50 odsto rasta prosečne zarade.\nUsvojen u decembru, a stupio je na snagu 1. januara 2020. godine. Zakonom o javnim nabavkama kojim su utvrđene nove vrednosti do kojih se zakon ne primenjuje i vrednosti za primenu zakona, u skladu sa praksom država članica Evropske unije u okruženju.\nPoslanici su izglasali Zakon o izmenama i dopunama zakona o porezu na imovinu, kojim se od danas ukida obaveza podnošenja poreske prijave za utvrđivanje poreza na nasleđe i poklon i poreza na prenos apsolutnih prava. Usvojen je i Zakon o izmenama i dopunama Zakona o porezu na dobit pravnih lica, kao i Zakon o izmenama i dopunama Zakona o poreskom postupku i poreskoj administraciji.\n5. Nove takse za javni servis\nPrethodnoPromena od 2020. godine koja će uticati na sve vozače\nSledećeOvo su jednostavni trikovi da se na autu ne zalede stakla, retrovizori, brava…


IZETBEGOVIĆ: OČEKUJEMO ODLUČNIJI PRISTUP EU PREMA BIH\nOčekujem da ćemo sa ministrima vanjskih poslova Hrvatske, Austrije, Mađarske i Velike Britanije otvoreno razgovarati o manjkavostima dosadašnjeg pristupa Europe prema Bosni i Hercegovini te razmotriti jedan drugačiji, odlučniji, politički pristup i strategiju, koji bi uvažili specifičnosti Bosne i Hercegovine, otklonili postojeći zastoj i omogućili brže ispunjavanje uslova i obaveza u procesu EU i NATO integracije, izjavio je za Klix.ba predsjedavajući Predsjedništva Bosne i Hercegovine Bakir Izetbegović uoči posjete visokih zvaničnika našoj zemlji.\nMinistri vanjskih poslova Austrije i Mađarske, Sebastian Kurz i Janos Martonyi, u zvaničnu posjetu Bosni i Hercegovini dolaze u četvrtak, 27. marta, potvrđeno je ranije za Klix.ba. Ministrica vanjskih poslova Republike Hrvatske Vesna Pusić i ministar vanjskih poslova Velike Britanije William Hague u BiH će doputovati u petak, 28. marta.\n“Mi ne tražimo ustupke ili prečice, niti tražimo izmjenu uslova i obaveza. Jasno nam je da BiH, kao i sve druge zemlje kandidati, mora da prihvati, implementira i sprovede sva pravila u pravnoj stečevini EU koja su sadržana u 35 pregovaračkih poglavlja. Međutim, ono što bi moglo i trebalo da bude predmet jednog procesa koji je skrojen po mjeri za BiH jeste kada i kako će BiH ta pravila da implementira i sprovede. Tu EU može pokazati fleksibilnost i napraviti jednu dinamiku i metodologiju koje uvažavaju specifičnosti BiH”, rekao je Izetbegović za Klix.ba.\nDaytonski ustav, dodao je Izetbegović, nije kapacitirao institucije države da vode proces EU integracije, jer mu to nije ni bio cilj.\n“Iako smo se tome nadali, dosadašnja iskustva jasno pokazuju da se nedostatci i manjkavosti Daytonskog ustava ne mogu popraviti isključivo kroz sam proces pristupanja EU. Naprotiv, oni su postali prepreka u procesu euroatlanskih integracija. Da bi domaće institucije mogle efikasno voditi proces pristupanja EU, te manjkavosti i nedostatci moraju biti otklonjeni. S obzirom na postojeći zastoj u euroatlanskim integracijama BiH u odnosu na zemlje regiona, od ministara ću zatražiti strateški pristup integraciji BiH u EU i NATO koji uvažava geopolitičke, historijske i političke realnosti situacije i položaja u kojem se Bosna i Hercegovina nalazi”, naglasio je Izetbegović.\nIzetbegović očekuje da će sa visokim zvaničnicma biti govora i o modelima pomoći EU Bosni i Hercegovini u rješavanju ekonomsko-socijalnih problema, kroz zajednički pristup izradi strategija i planova za ubrzan ekonomski razvoj i kreiranje novih radnih mjesta, borbu protiv korupcije i kriminala, efikasnije funkcionisanje pravosudnih i policijskih institucija.\n“Podrška EU u vidu IPA sredstava, grantova i povoljnih kredita koji bi bili usmjereni u razvojne projekte u infrastrukturi, energetici, poljoprivredi bi nam bila od velike pomoći u stabilizaciji makroekonomskih prilika i ostvarivanju većeg ekonomskog rasta. Zatražiću da EU na svim ovim poljima svoje djelovanje usmjeri isključivo ka institucijama u BiH, jer to doprinosi jačanju njihovog kapaciteta za reformske i integracione procese”, zaključio je Izetbegović.\n(25. mart 2014.)


Šest aktivnih aerodroma u Srbiji - veliki potencijal ili bacanje para?\nU Srbiji trenutno ima 33 aerodroma, a za redovni međunarodni prevoz koriste se tri – „Nikola Tesla“, „Konstantin Veliki“ i „Morava“.\nPrema rečima Ministarstva saobraćaja, u planu je da u budućnosti na međunarodnim letovima avioni poleću sa šest aerodroma.\nPored Beograda, Niša i Kraljeva, avioni bi uskoro mogli da polete iz Novog Sada, sa Srebrnog jezera i iz Užica.\nNiška i kraljevačka luka su u sastavu državnog preduzeća „Aerodromi Srbije“, a u proceduri je i pripajanje aerodroma „Ponikve“ Užice, „Srebrno jezero“ i „Rosulje“ kod Kruševca. I Borani su tražili da se osnivačka prava za aerodrom u njihovom gradu prenesu na Republiku Srbiju, pa bi do kraja godine i njihova pista trebalo da pripadne državi, pišu „Novosti“.\nOčekuje se da se i za aerodrom „Čenej“, kod Novog Sada, do kraja godine pokrene inicijativa za spajanje sa „Aerodromima Srbije“, navode u resornom ministarstvu.\nDa li je ekspanzija realna ili je ovo bacanje para?\nNajave o ekspanziji vazdušnog saobraćaja deluju nestvarno, pa se mnogi pitaju ima li Srbija uopšte dovoljno putnika za sve ove vazdušne luke koje je počela da okuplja pod jednu „kapu“.\nProfesor Petar Mirosavljević, prodekan za studije Saobraćajnog fakulteta u Beogradu, smatra da je potencijal za razvoj ovog vida prevoza ogroman.\n„Udruživanje i predavanje nadležnosti nad aerodromima sa lokalnih zajednica na ’Aerodrome Srbije’ je dobar potez“, smatra Mirosavljević.\nSrbija treba da razvija habove (čvorišta) za jugoistočnu Evropu i da pokupi sav saobraćaj ka najznačajnijim interkontinentalnim destinacijama“, kaže on, i dodaje da treba težiti međunarodnim letovima poslovnog ili turističkog profila i uvesti elemente šopinga i zabave na putničkom terminalu.\nNije jasno na osnovu koje studije profesor Mirosavljević iznosi ovakav stav, ili je njegova izjava isključivo iznošenje ličnog mišljenja.\nZa sada čini se samo aerodroma u Novom Sadu može imati ekonomsku isplativost i eventualno aeodrom u Užicu gde već postoji mala terminalna zgrada, medjutim izgradnja aerodroma na Srebrnom jezeru za sada se čini kao ”bacanje para” - zaključuje naš portal.\nZavršen tender za proširenje niškog aerodroma - rezultati i dalje nepoznati\nIako je tender za proširenje niškog aerodroma završen 30.januara, rezulati tendera jošuvek nisu objavljeni, iako je rukovodstvo najavilo objavu istih odmah nakon isteka tendera.\nPodsetimo, pobednik na tenderu treba da projektuje novih 5.000m2 zgrade aerodroma za odlazeće putnike, VIP salon za putnike, te da kapacit zgrade proširi tako da ima mogućnost da opsluži 604 putnika u dolasku i u odlasku.


Loznica, Maj 2014.\nSistem vodosnabdevanja Loznice čine funkcionalne tehničko-tehnološke celine u koje ubrajamo izvorišta, crpne stanice, rezervoare, glavni i distributivni cevovodi, razvodna mreža i priključci. Raspored objekata sistema vodosnabdevanja određen je položajem naselja odnosno potrebama potrošača (konzumnog područja) na način da se u svakom trenutku obezbede dovoljne količine kvalitetne pijaće vode.\nU gradu ima oko 600 km vodovodne mreže koja je u nadležnosti javno-komunalnog preduzeća JP "Vodovod i kanalizacija". Grad Loznica se snabdeva vodom glavnim cevovodom iz sabirnog rezervoara i crpne stanice (RiCS) Banja Koviljača koja vodu dobija iz izvorišta: Zelenica sa ukupno osam bunara i Gornje polje sa četiri bunara. Voda se pumpama dovodi do sabirnog rezevoara RiCS Banja Koviljača.\nIz sabirnog rezervoara čiste vode Banja Koviljača, voda se sa jednom grupom pumpi potiskuje u glavni cevovod i transportuje do tzv. lozničkog vodovodnog prstena, odakle se dalje distributivnim cevovodima potiskuje ka lokalnim crpnim stanicama i krajnim potrošačima. Druga grupa pumpi potiskuje vodu ka distributivnom paru rezervoara i crpne stanice RiCS Ujedinjene nacije – rezervoar R Sanatorijum.\nKonceptualno rešenje nadzora i upravljanja u JP “Vodovod i kanalizacija” - Loznica je zasnovano na mreži programabilnih logičkih kontrolera (PLC) i nadzornih PC računara, preko kojih se izvršavaju sve upravljačke i nadzorne funkcije CSNU.\nSledeće tehnološke celine su posebno izdvojene i opremljene mernom, računarskom i komunikacionom opremom i povezane u CSNU:\nŠanac – Ploča – Voćnjak – M. Bobija,\nJablan – Bubanj i\nGrnčara – Gnila,\nUjedinjene nacije – Sanatorijum,\nTrešnjica – Baščeluci.\nCSNU je izvođen u nekoliko etapa. U prvoj fazi realizacije u toku 2010. godine je obuhvaćeno formiranje glavnog centra nadzora u KKC Direkcija.\nPostavljen je Master PLC kontroler, i server računar na kome je instaliran sistemski i aplikativni SCADA softver MapNet plus. Ova faza obuhvatila je i kompletnu rekonstrukciju merno-regulacione opreme i uključenje objekata na pravcima Šanac-Bobija, Jablan-Bubanj i Grnčara-Gnila u CSNU.\nDruga faza je realizovana 2013. god, i obuhvatala je integrisanje objekata na distributivnim pravcima RiCS UN - R Sanatorijum i RiCS Trešnica - R Baščeluci u postojeći CSNU JP "Vodovod i kanalizacija" Loznica, kao i omogućavanje daljinskog nadzora i komandovanja iz KKC Direkcija objektom CS Banja Koviljača.\nU svim udaljenim objektima vodovodne mreže je ugrađena merno regulаcionа oprema koju sačinjava 12 transmitera pritiska, 7 merača protoka i 10 merača nivoa kao i 11 PLC kontrolera.\nPLC kontroleri izvršavaju akvizicione, neposredne upravljačke i zaštitne funkcije nad opremom u objektima gde su predviđeni. Rad svih PLC kontrolera u crpnim stanicama kontroliše i nadgleda jednistveni kontroler u komandno-kontrolnom centru KKC Direkcija, tzv. Master kontroler.\nU okviru CSNU su predviđeni i sistemi besprekidnog napajanja sa značajnom autonomijom, za podršku merne, računarske, komunikacione i video opreme na svakoj lokaciji, koji obezbeđuju izvršenje svih nadzornih funkcija i tokom dužih prekida napajanja\nKomunikacioni put u CSNU JP "Vodovod i kanalizacija" Loznica je zasnovan većim delom na radio-relejnoj tehnici, na talasnim dužinama 0,7m. Takođe, koristi se i GPRS mreža za objekte gde nije bilo moguće uspostaviti radio komunikaciju kao što je bio slučaj sa objektom rezervoar Bubanj. Posredstvom ove mreže pojedinačni kontroleri razmenjuju međusobno informacije neophodne za upravljanje i nadzor nad sistemom.\nU komandnom centru KKC Direkcija se nalazi i glavni PC Server. PC Server je umrežen sa Master PLC‑om, tako da omogući vizuelno praćenje i komandovanje kompletnim sistemom, kao i generisanje arhiva i štampanih izveštaja. Posredstvom ovog računara korisnici (rukovodioci i rukovaoci-dispečeri) dobijaju trenutni uvid u stanje sistema, biraju između različitih režima upravljanja, izdaju komande izvršnim organima u ručnom režimu, menjaju parametre u automatskom radu, a po potrebi mogu pregledati i istoriju dešavanja, merenih podataka, izdatih komandi i sl.\nInstalirani SCADA sistem sačinjavaju 1 SCADA server i 2 SCADA klijenta. Na svim nadzornim računarima instaliran je SCADA softver MapNet plus. U sistem je integrisano 10 dislociranih čvorova sa kojih se dobija oko 80 analognih kao i preko 440 digitalnih signala i koji se prikazuju na ukupno 14 ekranskih prikaza i 30 izveštaja.\nGlavni Scada prikazi CSNU vodovodnog sistema\nU funkcionalnom smislu, CSNU obavlja dve osnovne funkcije:\nSistem omogućava nadzor i upravljanje radom pumpi i ostale opreme na svim distributivnim pravcima integrisanim u CSNU. One obuhvataju prikaze trenutnih stanja mernih i indikatorskih signala, grafički prikaze trendova svih praćenih veličina u proizvoljnim intervalima, praćenje alarmnih stanja i svih relevantnih događaja u sistemu, kao što su uključenja pumpi, promene stanja i dr, generisanje razičitih štampanih izveštaja (smenskih, dnevnih, mesečnih, godišnjih), automatizovano ili na zahtev i sl.\nNadzor preko računara u centru Direkcija\nPreko nadzornih računara u centru Direkcija operateri mogu da biraju između daljinsko-ručnog ili daljinsko-automatskog komandovanja pumpama.\nU daljinsko-ručnom režimu operateri imaju mogućnost da prema potrebama sistema ručno aktiviraju pumpe u dislociranim objektima, dok u daljinsko-automatskom režimu radom pumpi upravljaju samostalno glavni Master kontroler i lokalni kontroler po predefinisanom algoritmu prema zadatim nivoima u crpnom rezervoaru i uzvodnom rezervoaru. U daljinsko-automatskom režimu operateri mogu da menjaju zadate kontrolne nivoe u rezervoarima i time utiču na rad i efikasnost podsistema.


nevesta | CityMagazine\nDomaćoj publici dugo nije predstavljen jedan dobar horor film, do novog ostvarenja „Nevesta“, ruskog reditelja Svyatoslava Podgayevskija, koji stiže u bioskope 5. aprila. Kako je sam reditelj naglasio, njega i ekipu filma na ovakav poduhvat podstakao je jedan članak o čudnim ritualima tokom venčanja i drugih ceremonija koji su se ponavljali sporadično kroz istoriju.\nDa, ovde ćemo pričati o trendovima, i to ne kao obično o modnim pistama, trendi i popularnim modnim kreatorima, mada i oni imaju veze sa temom. Ovde ćemo prikazati šta je ono što biste obavezno trebalo da imate kao nevesta, ako planirate venčanje tokom sledeće godine.\nMislite da je ljubav najvažnija a za trendove ko još mari? Razmislite još jednom, a dok to radite skrolujte malo niže, i proverite šta će to svakako biti „in“ za dan kada izgovarate ono čuveno „da“…\nAko bi venčanje već trebalo da simbolično predstavi onaj trenutak u životu dvoje ljudi kada se među njima formira izvesno jedinstvo koje bi trebalo da traje tokom čitavog života, onda ni razmena darova – uglavnom svadbenog nakita nije nimalo slučajna.\nPeter Adams-Shawn je svadbeni fotograf koji je u činjenici da u svadbenom duhu uvek sve vrvi od simbola napravio pravu malu foto imperiju. Neki su za njegovo ime već čuli i to još kada je objavio prvu seriju radova na kojima je svadbe prikazao kroz refleksiju realnosti na svadbenim burmama.\nKombinovali smo nove modele venčanica i propratnih odevnih i ukrasnih komada za taj svečani dan i napravili ovaj mali pregled onoga što će biti najpopularnije već sledeće godine.\nAko vam se ne žuri ili ako ste još uvek samo u maštanjima, možda će vas baš ovi novi trendovi i tendencije „ponukati“ da se pre odlučite. Važno je da znate da će se sledeće godine na planu modernih i trendi venčanja svaki korak ka jednostavnom i minimalističkom sa nijansom romantičnog, naročito ceniti…\nVictoria’s Secret: Nova kolekcija je revolucionarna\nBritanski Vogue – 100 godina stila\nSvadbene fotografije snimljene iPhone mobilnim telefonom\nFotograf Sephi Bergerson je oduvek želeo da snima i fotografiše velike svadbene fešte i venčanja koristeći samo iPhone. Većina parova kojima bi ponudio tako nešto nije imala dovoljno hrabrosti da na tako nešto pristane, pa su na kraju na klasičan način dobijali i lepe ali uobičajene svadbene fotografije. Jedan par, posetio je Sephia i objasnio da će njihova prava indijska svadba u Udajpuru trajati tri dana, te da je sasvim u redu da se fotografije prave sa iPhone-a. I tako je sve počelo…\nNikada niste videli nešto tako lepo kao što je Patagonija\nSamouki fotograf pravi sjajne uspomene sa venčanja\nČesto se kaže da lepota leži u oku posmatrača, a jedan australijski fotograf amater pokazao je koliko je istine u ovoj izreci. Mnoštvo venčanja se obavi svakoga dana, i baš iz tog razloga ljudi uvek žele da njihove uspomene budu unikatne i drugačije od onoga što ima ostatak njihove familije i prijatelja. Kada neko ima dobru ideju, to ne mora nužno da znači i da je ta osoba profesionalac koji u svom iskustvu ima svašta, a za svaku priliku po jednog skrivenog džokera, na protiv…\nOni su razmenili tetovaže umesto prstenja\nKada dođe vreme da voljenoj osobi date zavet koji će trajati duže od bilo koje vaše prethodne veze, većina ljudi se odlučuje da zajedno sa zavetima između sebe i voljenog bića razmeni i sitan dar u vidu prstenja. Kako živimo u modernom vremenu koje nema uvek nameru da poštuje tradicionalne obrasce i vrednosti, situacija u kojoj mladenci umesto prstenja planiraju da nose tetovaže ne bi trebalo nimalo da vas iznenadi.\nNapuštenu rakunicu usvojili su psi\nNedelja mode u Njujorku i Londonu završena je, a rezultati sa ove dve manifestacije mogli bi u narednim sezonama da zanimaju ne samo ljubitelje mode, već i one dame koje planiraju svadbu ove jeseni ili zime. Nežne neveste ne moraju previše da brinu o stilu i činjenici da je mlada uvek dobra samo ako nosi belu haljinu po izgledu sličniju torti od 20 jaja, već mogu da probaju i nešto drugačije, modernije i svakako bolje.\nModne tendencije za sezonu jesen/zima 2015-2016.\nBidermajer – cveće je nevestin najbolji drug\nTradicija prema kojoj nevesta nosi buket cveća kada se udaje počiva na jednostavnoj simbolici prema kojoj svaki cvet ima svoje značenje a združeni u buketu predstavljaju pravu malu amajliju za onu koja će iz devojaštva uskoro preći u novu životnu fazu. Od starih narodnih verovanja do današnjih dana zadržao se taj buketić poznat pod imenom bidermajer, no u savremenom svetu načini njegove izrade su toliko šarenoliki da je zaista neverovatno odlučiti se za samo jedan i to onaj pravi…\nBeograd svetlosti: Svetlo kao inspiracija\nOna je odlučila da bude fotograf na sopstvenom venčanju\nLiisa Luts je fotografkinja koja živi u Talinu, glavnom gradu Estonije. Kada je nedavno sa svojim dečkom odlučila da napravi malo svadbeno veselje nije bilo ni govora o tome da će za potrebe svečanosti unajmiti profesionalnog fotografa, jer je sama želela da se okuša u toj ulozi. Za sve one koji još nisu sigurni da li jedna nevesta ima vremena da škljoca i izgovara sudbonosno „da“ evo fotografija koje će vam dati odgovor…\nPutovanje zahvaljujući bakinom poklonu\nIzbeglička kriza: Šta ponesete sa sobom kad pođete u „novi život“\nU gotovo svim oblastima života nastojimo da budemo jedinstveni, da pođemo putem kojim je malo njih pošlo ranije, u svim životnim segmentima, ali retko kada je u pitanju nešto tako lepo kao venčanje. Trebalo bi da tu „razmahnemo krila“ naše imaginacije, ali to obično biva po sistemu – ko plaća, onaj i odlučuje, pa sve neveste nose venčanice kakve su svojevremeno želele njihove mame ili svekrve, a svaki mladoženja naručuje hitove iz vremena svojih roditelja.


Za jednu vrstu kompanija Srbija je OBEĆANA ZEMLJA - PKS-RPK Novi Sad\n„Halo“, koje se čuje kada, na primer, Amerikanac iz SAD telefonom zatraži tehničku podršku za neki proizvod ili uslugu, sve češće ima srpski akcenat. Zahvaljujući odličnom poznavanju stranih jezika i obrazovanju, poslednjih godina naši ljudi „otimaju hleb“ Indijcima koji su u čitavom svetu poznati kao glavi izvoznici „autsorsing“ usluga.\nZa one koji nisu u toku sa modernim terminima savremenog biznisa, „autsorsing“ je obavljanje poslova i pružanje usluga isključivo za strana tržišta. Sa stanovišta poslodavaca u razvijenim zemljama to je premeštanje poslova u zemlje sa kvalitetnom, ali jeftinom radnom snagom.\nDa se to sve više dešava i u Srbiji, potvrđuje i Jelena Jovanović, sekretar Udruženje za elektronske komunikacije i informaciono društvo u Privrednoj komori Srbije. Međutim, brojke nam nedostaju, pa je za sada nemoguće izračunati koliko je ljudi zaposleno. Ovaj podatak nijedna ustanova nema, kao ni Ministarstvo privrede.\nOno što se ipak zna, jeste da pored pružanja različitih usluga preko telefonskih servisa, glavni „autsorsing“ adut Srbije su informatičke tehnologije.\n– Visok procenat populacije u Srbiji govori engleski jezik, poseduje poznavanje IT tehnologija i kulturološki je blizak zemljama EU. Velika ponuda visoko kvaliltetnog prostora i IKT infrastrukture čini Srbiju privlačnom poslovnom destinacijom – objašnjava Jovanović.\nSrbija u vrhu liste zemalja za autsorsing\nOna kaže da naša zemlja u svetu postaje poznata po razvoju „embedid“ sistema, razvoju aplikacija u industriji zabave i razvoju aplikacija po zahtevu.\n– Konkurentne cene rada visoko obrazovanih stručnjaka iz svih oblasti IKT-a, postavile su Srbiju u centar interesovanja najvećih svetskih kompanija. Činjenice objavljene u najnovijoj studiji PWC pored poslovnih planova ispitanika povodom namere o gradnji novih i proširenju postojećih centara poslovnih procesa, ističu atraktivnost istočnoevropskih zemalja kao mesta njihove buduće lokacije. Srbija se našla na samom vrhu liste atraktivnih lokacija, na osnovu ove studije – tvrdi Jovanović.\nŠta se sve „izvozi“ u Srbiju\nZa razliku od razvijenih tržišta, gde autsorsing industrija podrazumeva tehnološke, finansijske, pravne i mnoštvo drugih profesionalnih usluga, u Srbiji se ovaj sektor i dalje pretežno vezuje za kol-centre.\nIpak, danas je moguće outsoursovati gotovo sve poslovne funkcije i procese, ali najčešće su to knjigovodstveni poslovi, fakturisanje i generalno obrada poslovne dokumentacije, razne vrsta istraživanja, analitički poslovi, izveštavanje, IT procesi, komunikacija sa kupcima, naplata i plaćanje, tehnička podrška kupcima, tehnička podrška zaposlenima i slično.\nKao primer velike kompanije iz oblasti “autsorsinga” koja posluje u Srbiji, jeste američka kompanija NCR, koja se bavi obezbeđivanjem sigurnih finansijskih transakcija. Oni su u svom kontakt centru u Srbiji 2013. godine imali više od 1.000 zaposlenih. Drugi primer je kompanija “Sitel” koja je u Beogradu osnovana 2011. godine. Nakon nekoliko godina poslovanja, trenutno imaju više od 650 zaposlenih koji svakodnevno pomažu korisnicima u domenima telekomunikacija, kozmetike, on-line prodaje, mode, IT-a.\n– Najkompleksniji, ali za državu i celokupnu industriju najvažniji, jer je potrebno za sopstveni proizvod uložiti i vreme i novac kao i osetiti kada je najbolji momenat za plasiranje vašeg tehnološkog rešenja. Ako ste sve ove uslove ispunili vaše tržište je globalno. Softver je jedini proizvod za koji imamo kapaciteta da ga izvezemo u Kinu, Kanadu, Ameriku,…jer ga možete umnožiti beskonačno mnogo puta a da vas to ništa ne košta. Naša najpoznatija rešenja su iz oblasti energetike, industrije zabave, takozvanih embedded sistema – ističe Jovanović.


Građanski blok hoće sa SDA, ali neće Liberale u vlasti – RTV BPK\nGrađanski blok hoće sa SDA, ali neće Liberale u vlasti\nNakon što je SDA sa koalicionim partnerima SBiH i Liberalnom strankom sa kojima čini tijesnu većinu u Skupštini BPK Goražde razgovarala o nastavku konstituisanja vlasti u ovom kantonu, sastanci su nastavljeni večeras sa predstavnicima Građanskog bloka.\nIako su planirali odvojene sastanke predstavnici stranaka koje čine Građanski blok (NBL, SDP, DF, SBB, A-SDA, Nezavisni blok, Goraždanska priča) svi osim predstavnika Naše stranke koja ne želi pregovarati sa SDA, u pregovorima su nastupili zajedno.\n“SDA je nakon dogovora sa koalicionim partnerima (LS, SzBIH) pristupila pregovorima sa ostalim političkim partijama koje participiraju u Skupštini BPK Goražde. Poslali smo pozive svim partijama i prvi sastanak se trebao održati večeras sa Građanskim blokom, međutim na taj sastanak su došli i predstavnici ostalih političkih partija i oni su bili stava da ne žele pojedinačno pregovarati već nastupaju kao Gradjanski blok koji broji 11 poslanika, bez Naše Stranke. Oni su predložili SDA da se sa svojih pet poslanika priključi Gradjanskom bloku kako bi na taj način deblokirali uspostavu vlasti”, izjavila je za Klix.ba Aida Obuća, članica pregovaračkog tima SDA.\nOna međutim ističe kako cilj sastanka koji je organizirala SDA nije bio da se SDA priključi Građanskom bloku, već upravo suprotno.\n“Mi sa svojim koalicionim partnerima imamo većinu u kantonalnom parlamentu i ove sastanke smo inicirali kako bi ponudili i ostalim političkim partijama da se priključe većinskoj koaliciji. Smatramo da smo kao vodeća politička partija u obavezi da vodimo političke procese u BPK Goražde, i zato smo i inicirali ove runde razgovora. U narednom periodu ponovo ćemo održati sastanke sa SzBIH i LS gdje ćemo se konkretno dogovoriti šta dalje”, izjavila Obuća.\nŠefik Bukalo, član pregovaračkog tima NBL-a ističe da je Građanski blok na sastanku sa SDA nastupio jedinstveno, te da ne žele u vlast sa LS-om.\n“Ovaj blok postoji od novembra prošle godine, SDA smo jasno kazali da smo spremni deblokirati proces uspostave vlasti u BPK Goražde kako ne bi ostali jedini kanton u kojem to neće biti urađeno. Građanski blok bez jednog poslanika Naše stranke ima 11 poslanika u Skupštini i sa pet poslanika SDA imali bi stabilnu skupštinsku većinu. Ne želimo Liberalnu stranku u koaliciji a što se tiče SBiH nemamo ništa protiv da ostanu partner SDA”, izjavio je Bukalo.\nSDA, Stranka za BiH i Liberalna stranka trenutno imaju tijesnu većinu sa 13 od ukupno 25 poslanika u kantonalnom parlamentu, međutim uspsotava vlasti trenutno je u pat poziciji zbog podjednakog broja delegata u Klubu Bošnjaka (9:9) pozicije i opozicije u trenutnoj konstalaciji odnosa.


Sudski prevodi - Prevajanje - Prevajalska agencija Julija\nPrevode sudskih dokumenata obavljaju sudski tumači koji su imenovani odlukom Ministarstva pravde za stalnog sudskog tumača. Takvi prevodi su povezani sa originalnim dokumentom i opremljeni pečatom i potpisom sudskog tumača koji na taj način garantuje istovetnost prevedenog teksta sa originalom. Obično su to prevodi sledećih isprava i službenih dokumenata: izvod iz matične knjige rođenih, potvrda o nekažnjavanju, izvod iz sudskog registra, diploma, izveštaj policije, mišljenje veštaka, lekarski nalaz itd.\nPrevodilačko preduzeće Julija okuplja tim stručnjaka koji brinu za brzo i kvalitetno izvršavanje vaše porudžbine. Naše glavne smernice su pravovremena isporuka dokumenata i visoki nivo stručnosti.\nPozovite nas na telefonski broj: +386 (0)1 425 50 11 ili nam pišite na i-mejl: info@julija.si. Napravićemo ponudu i obezbedićemo prevod sa overom sudskog tumača u najkraćem mogućem roku.


ODRŽAN SAJAM ŽENSKOG INOVACIONOG PREDUZETNIŠTVA - Putovanja i Turizam\nODRŽAN SAJAM ŽENSKOG INOVACIONOG PREDUZETNIŠTVA\nZA KREATIVNOST BEZ GRANICA\nBeograd, 1. oktobar 2021. godine – Sajam ženskog inovacionog preduzetništva ”Za kreativnost bez granica” održan je u TC Galerija uz učešće više od 50 preduzetnica iz cele Srbije. Preduzetnice koje se u svom biznisu bave inovacijama na štandovima Sajma predstavile su primere uspešnih biznisa i inovativnih proizvoda i usluga,a učesnici su imali priliku da razmene iskustva i steknu nova znanja o mogućnostima unapređenja poslovanja.\nSajam je otvorio dr Nenad Popović, ministar bez portfelja zadužen za inovacije i tehnološki razvoj, a svoje poslovno iskustvo sa prisutnima su podelile i uspešne preduzetnice. „Ministarstvo je u saradnji sa Evropskim institutom za inovacije pre četiri godine započelo program kako bi motivisali žene da se bave inovacionim preduzetništvom“ – rekao je dr Nenad Popović. Takođe, ministar je istakao da je Vlada Republike Srbije uložila više od sto miliona evra u poslednje četiri godine u razvoj inovacija i inovacionog preduzetništva. Posetivši štandove preduzetnica, ministar je rekao da vidi jedan potpuno tehnološki inovativan pristup orijentisan na klijenta. On je naglasio da je Sajam jedan od načina da se devojke i žene informišu o novim tehnologijama i inovacijama, kao i o preduzetništvu.\nDr Jasmina Knežević, koja je ove godine ponela prestižno priznanje Menadžer godine, kao osnivačica i direktorka jednog od najvećih zdravstvenih sistema, Bel Medic, o tome koliko su inovacije bile važne u njenom poslovnom iskustvu. Doktorka Knežević je rekla da žene mogu mnogo i da su znatiželjne, inovativne, te da ta osobina upravo pokreće svet. Prisutnima se obratila i preduzetnica Stefanija Lukić, vlasnica preduzeća Just Smart prenevši svoje inovativno preduzetničko iskustvo u domenu digitalnog obrazovanja i inovativnog rešenja platforme „Shtreber“, kao i Tatjana Rackov Sinadinović, direktorka dečijih vrtića „Happy Kids“ koja je svoju inovativnu preduzetničku karijeru posvetila deci.\nSajmu su prisustvovali gosti i učesnici iz Beograda, Novog Sada, Niša, Kragujevca, Užica, Valjeva i drugih gradova – preduzetnice, predstavnice ženskih udruženja i preduzetničkih asocijacija, nezaposlene žene sa evidencije Nacionalne službe za zapošljavanje, koje su zainteresovane za preduzetništvo, kao i predstavnici medija.\nManifestacija je održana sa ciljem da se informiše javnost, a posebno preduzeća u kojima su vlasnice žene i da se prihvate inovacije i kreativnost kao suštinski koncept savremenog poslovanja, kako bi se podigao nivo sopstvene konkurentnosti i unapredilo poslovanje.\nStarije objave SAJAM ŽENSKOG INOVACIONOG PREDUZETNIŠTVA\nNovije objave VANVREMENSKE INICIJATIVE MAESTRALNIH SOMBORACA


Ko su novi lideri regiona – XI Letnja škola demokratije za predstavnike političkih partija - Beogradska otvorena škola\nKo su novi lideri regiona – XI Letnja škola demokratije za predstavnike političkih partija\nBeogradska otvorena škola (BOŠ) u saradnji sa Fondacijom Konrad Adenauer Srbija i Fondacijom Eduardo Frei iz Holandije je od 24. do 28. jula na Srebrnom jezeru realizovala XI Regionalnu školu demokratije „Novi lideri – nove mogućnosti“ za predstavnike podmladaka političkih partija desnog centra iz zemalja Zapadnog Balkana.\nPolaznici i polaznice ovogodišnje škole su predstavnici stranaka desnog centra iz Makedonije, Crne Gore, Bosne i Hercegovine, Hrvatske, Srbije i Kosova.\nNa petodnevnom seminaru, kroz interaktivna predavanja, radionice i simulacije 21 učesnik je sa predavačima i trenerima razgovarao o tome kako izgleda uspešan politički tim, koje sve uloge mogu zauzeti u jednom takvom timu, kao i na koji način se donose odluke i rešavaju konflikti u timu. Pored toga, imali su prilike da uče i o ideologijama, izbornim sistemima i etici u politici, ali i evropskim integracijama, vladavini prava i borbi protiv korupcije.\nO izazovima regionalne politike i saradnje su kroz grupni rad učili i delili iskustva iz perspektive zemalja koje predstavljaju. Za kraj, imali su prilike da kroz simulaciju upoznaju proces formiranja postizbornih koalicija i tako se još jednom podsete na značaj procesa donošenja odluka, aktivnog slušanja i konsenzusa kao načina donošenja odluka.\nKroz program obrazovanja za demokratiju do sada je prošlo preko dvesta učesnika/ca. Program ima za cilj da mladim liderima i liderkama pruži dodatna znanja iz politike, da im pomogne da razviju veštine i da ih motiviše i osposobi za unapređivanje regionalne političke saradnje.\n "Ovaj naziv ne prejudicira stavove o statusu i u skladu je sa Rezolucijom Saveta bezbednosti Ujedinjenih nacija 1244 i mišljenjem Međunarodnog suda pravde o kosovskoj deklaraciji nezavisnosti".


Letnji sadržaji | Skijališta Srbije\nNedaleko pored Knjaževca nalazi se Stara planina, najveća planina u istočnoj Srbiji. Visokoplaninski masiv fascinantne lepote i netaknute prirode prostire se kao prirodna granica prema Bugarskoj. Kao jedna od najlepših planina naše zemlje predstavlja ogroman potencijal za razvoj turizma. Stara planina predstavlja prirodno bogatstvo izvanrednog značaja i u prvoj je kategoriji prirodnih bogatstava.Još uvek neistražena, predstavlja pravi izazov za turiste. Kako bi svi posetioci ove srpske lepotice upoznali i videli planinu, tokom leta organizuje se panormaska vožnja gondolom.\nPanoramska vožnja gondolom\nZa sve ljubitelje prirode koji žele da uživaju u prelepom pogledu na Istočnu Srbiju, gondola tokom leta radi za panoramsku vožnju.\nStara planina pruža velike mogućnosti za bavljenje ekstremnim sportovima. U toku leta održavana su brojna takmičenja paraglajdera, tako da su već ustanovljenja i startna mesta za ovaj ekstremni sport, koji dobija sve više poklonika. Takodje, na Staroj planini održavaju se takmičenja i u mountain bike-u, a u ovim predelima biće održan i Eurobalkan bike cup. Alpinizam se takodje svrstava u ekstremne sportove i na Staroj planini postoje uslovi i za ovaj sport.


18/09/2018 | 13:51 ⇒ 18:45 | Izvor: RTRS\n- Јako je bitno da Republika Srpska ne dobije vlast kao Srbija poslije 5. oktobra. Јako je bitno da se unutrašnji sukobi i nezadovoljstva ne projektuju na državu, da se ne plaćaju ustupci za dolaženje na vlast tako što će se neko odreći preostalih dejtonskih ovlaštenja - istakao je Anđelković u emisiji "Ćirilica", televizije Hepi.\nAnđelković je istakao da je u Srpskoj nužan konsenzus o važnim nacionalnim interesima, poput težnje ka vraćanju na izvorni Dejtonski sporazum. Međutim, kaže Anđelković, da bi se došlo do konsenzusa potrebno je da srpski predstavnici u vlasti na nivou BiH počnu da predstavljaju Republiku Srpsku.\n- Kako da dođe do konsenzusa ako neko sjedi u Sarajevu i oslanja se na sarajevsko javno mnjenje i osnovni mu je cilj da bude dio sarajevske elite i dobije pohvale stranih ambasadora? Zato je bitno promijeniti pristup. Svako ko je predstavnik Republike Srpske u Sarajevu mora da bude jedna vrsta delegata, da predstavlja Srpsku, a ne otuđenu anacionalnu elitu koja služi samo sebi i eventualnom dolasku na vlast u Banjaluci - naglasio je on i dodao da će svako ko tako radi dovesti do urušavanja Republike Srpske i da će građani to uvidjeti.\nAnđelković je rekao da je politika Sarajeva antiruska, što potvrđuje i zabrana ulaska u BiH ruskim građanima, te da srpski predstavnici u vlasti na nivou BiH to podržavaju.\n- Oni bi morali da razmisle o posljedicama za svoj narod, jer ga guraju u vještački sukob s Moskvom - istakao je on.\nAnalitičar Branko Radun takođe smatra da je opozicija u Republici Srpskoj lojalnija Sarajevu, nego Banjaluci, čiju politiku i interese treba da slijedi.\nAnđelković naglašava da je sadašnja vlast u Republici Srpskoj, uz podršku Ruske Federacije, odlučna u sprečavanju centralističkih težnji Sarajeva i međunarodne zajednice. Naveo je da je Dejtonski sporazum nasilno i nelegalno mijenjan i da su Srpskoj oduzimane nadležnosti s ciljem postepenog nametanja "sarajevskog centralizma".\n- Ono za šta su se muslimani borili u ratu, omogućila je međunarodna zajednica i visoki predstavnik, s ciljem da stignemo do situacije da u Sarajevu elita odlučuje, a Srbi i Hrvati, pa i Bošnjaci, budu raja. U toj eliti bilo bi mjesta za neke Srbe koji su se prodali i pristali da budu tuđe sluge, a BiH bi funkcionisala u centralističkom modelu - naglasio je on i dodao da se to nije desilo jer se predsjednik Republike Srpske Milorad Dodik tome odlučno suprotstavio.\n- Do tada je i Rusija stala na noge, dobili smo moćnu Rusiju koja, kroz Vijeće za implementaciju mira i na druge načine, podržava Republiku Srpsku i Banjaluku koja je odlučna u sprečavanju centralizacije - istakao je on.\nAnđelković je rekao da BiH od 2005, 2006. godine ne napreduje ka centralizaciji, a da Republika Srpska legitimno postavlja pitanje vraćanja na izvorni Dejton, koji podrazumijeva konfederalno uređenje BiH.\n- Republika Srpska je država, a BiH jedna vrsta državne zajednice koja više liči na konfederaciju nego na federaciju. Sve što je učinjeno u pravcu njene centralizacije je nasilje - zaključio je on.\nNaveo je da će srpski narod, ukoliko istraje u odbrani Republike Srpske, za pet do šest godina moći da traži, ne samo vraćanje oduzetih nadležnosti, već i samostalnost.\nAnđelković je naglasio da je Republika Srpska garant opstanka Srba, te da srpski narod mora ostati istrajan u rješavanju svog nacionalnog pitanja.\n- Ako ne bude Republike Srpske, neće biti ni Srba zapadno od Drine. Da nema Republike Srpske, Srbi bi bili obespravljena manjina, kao u Hrvatskoj i na Kosovu. Odbrana Republike Srpske mora da bude iznad svih vidova integracija, uključujući i evropske - rekao je on.\nAnđelković smatra da je Srpska kočnica u namjeri Zapada da stvori islamsku državu u BiH.\n- Zato se danas lomi Dodik, koji je dovoljno hrabar da se suprotstavi tome - rekao je on.\nIstoriograf Radovan Kalabić rekao je da Republika Srpska predstavlja geopolitički i istorijski podvig srpskog naroda i da od njenog osnivanja traju pritisci i otimanje nadležnosti.\n- Za zapadne globalističko-liberalne strukture tri stvari na Balkanu su najveća noćna mora- ruska diplomatija, kineske investicije i izvjesna pobjeda Dodika za srpskog člana Predsjedništva BiH - naglasio je Kalabić.\nVojno-politički analitičar Miroslav Lazanski rekao je da "Vašington i London smatraju Srbe i Hrvate u BiH jednom vrstom kontrolora koji sprečava da federalni dio BiH postane uporište radikalnog islamizma".\nLazanski smatra da "Dejton dva" nije moguć bez saglasnosti tri naroda, te da Zapada neće dozvoliti vezivanje statusa Republike Srpske sa pitanjem Kosova.\n14:02 > Čubrilović-Berec: NSRS prilagodila rad uslovima epidemije